**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Σεπτεμβρίου 2023, ημέρα Παρασκευή και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου» (4η συνεδρίαση - β΄ ανάγνωση).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Καλαφάτης Σταύρος, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Μαμουλάκης Χαράλαμπος (Χάρης), Φερχάτ Οζγκιούρ, Χαρίτσης Αλέξανδρος (Αλέξης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Καζαμίας Αλέξανδρος και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Καλημέρα κυρίες και κύριοι συνάδελφοι. Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου». Είναι η 4η συνεδρίαση - β΄ ανάγνωση παρουσία του Υφυπουργού Εθνικής Οικονομίας και Οικονομικών, του κυρίου Θεοχάρη. Τον λόγο έχει ο Εισηγητής της Πλειοψηφίας, ο κύριος Κοτρωνιάς , για δέκα λεπτά.

**ΜΙΧΑΗΛ ΧΟΥΡΔΑΚΗΣ:** Ομιλία εκτός μικροφώνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τη Δευτέρα στις 10.00 είναι η Ολομέλεια.

**ΜΙΧΑΗΛ ΧΟΥΡΔΑΚΗΣ:** Ομιλία εκτός μικροφώνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μία μέρα, ναι. Μία μέρα. Σύμφωνα με την Διάσκεψη των Προέδρων αποφασίστηκε αυτό, προχθές.

Κύριε Κοτρωνιά, έχετε τον λόγο για δέκα λεπτά.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, νομίζω ότι μετά την ολοκλήρωση της διαδικασίας συζήτησης στην Επιτροπή Οικονομικών της Βουλής φάνηκε ότι γενικά το συζητούμενο είναι ένα θετικό νομοσχέδιο. Ένα νομοσχέδιο που παρά τον τίτλο του ως ενσωμάτωση της Οδηγίας (ΕΕ) 2021/514 στην ελληνική νομοθεσία τακτοποιεί υφιστάμενες στρεβλώσεις, νομοθετεί τη νομιμότητα της λειτουργίας νέων μορφών εμπορικών προϊόντων, κατοχυρώνει την εισπραξιμότητα του φορολογικού μηχανισμού, ενώ δημιουργεί συνθήκες της περαιτέρω ανάπτυξης του ΤΑΙΠΕΔ στη χώρα μας. Πώς το πετυχαίνει αυτό;

Προφανώς, βελτιώνοντας, όπως φαίνεται μέσα από τις διατάξεις του, τη διαδικασία ανταλλαγής πληροφοριών και την αποτελεσματικότητα της συνεργασίας μεταξύ των φορολογικών αρχών των κρατών μελών της Ευρωπαϊκής Ένωσης στη φορολογία εισοδήματος, στο Φόρο Προστιθέμενης Αξίας (ΦΠΑ) και στους λοιπούς έμμεσους φόρους. Με το νομοσχέδιο οι πλατφόρμες της οικονομίας του διαμοιρασμού υποχρεώνονται να συνεργάζονται, πλέον, με τις φορολογικές αρχές και να παρέχουν πληροφορίες για τα εισοδήματα που αποκτώνται, μέσω της αξιοποίησής τους στους κλάδους της μίσθωσης ακίνητης περιουσίας, της κατοικίας, των εμπορικών ακινήτων, των χώρων στάθμευσης, αλλά και στις προσωπικές υπηρεσίες και στην πώληση αγαθών και βέβαια και στη μίσθωση οποιουδήποτε μέσου μεταφοράς με προφανή στόχο τα αδήλωτα εισοδήματα. Επίσης, έχει στόχο τον περιορισμό της φοροδιαφυγής από τις συναλλαγές που διεξάγονται, μέσω των ψηφιακών πλατφορμών, αφού και τα δεδομένα που θα συλλέγονται από τις πλατφόρμες θα χρησιμοποιούνται για την εκτίμηση και την επιβολή κάθε είδους έμμεσων φόρων και κοινωνικής ασφάλισης.

Για τους παραβάτες των προβλεπόμενων στο νομοσχέδιο με το άρθρο 20, προβλέπονται κυρώσεις, εφόσον δεν τηρείται η διαδικασία που προβλέπεται για την ανταλλαγή των πληροφοριών και επιβάλλονται πρόστιμα στους δηλούντες φορείς εκμετάλλευσης πλατφόρμας, αν υποβάλουν εκπρόθεσμα τις πληροφορίες, αν δεν υποβάλουν πληροφορίες, αν υποβάλουν ελλιπείς ή ανακριβείς πληροφορίες, αν δεν ανταποκρίνονται σε αιτήματα της φορολογικής διοίκησης, αν δεν συνεργάζονται στη διάρκεια του ελέγχου και αν δεν συμμορφώνονται με τις υποχρεώσεις υποβολής πληροφοριών.

Στο άρθρο 20, ορίζονται τα πρόστιμα αυτά που ξεκινούν από 100 ευρώ για εκπρόθεσμες πληροφορίες, 300 ευρώ για μη υποβολή ή ελλιπείς πληροφορίες, 1.000 ευρώ για τις περιπτώσεις που δεν ανταποκρίνονται καν στο να δίνουν πληροφορίες, 2.500 ευρώ για τις περιπτώσεις που δεν συνεργάζονται στη διάρκεια του ελέγχου, 5.000 ευρώ όταν δεν συμμορφώνονται με την υποχρέωση υποβολής πληροφοριών. Όταν δεν υποβάλλονται πληροφορίες, τότε μπορεί να φτάσει μέχρι τις 10.000 ευρώ, αν επαναληφθούν οι ίδιες παραβάσεις μέσα σε πέντε χρόνια διπλασιάζονται τα πρόστιμα και τέλος, το πρόστιμο τετραπλασιάζεται, αν η ίδια παράβαση διαπιστωθεί για τρίτη ή περισσότερες φορές.

Επιλέγω και το άρθρο 27, το οποίο αφορά τη δήλωση συμμόρφωσης, την οποία πλέον υποχρεούνται να υποβάλλουν στην ΑΑΔΕ, μια δήλωση συμμόρφωσης προς τις απαιτήσεις λειτουργίας και διασύνδεσης των τερματικών POS. Μάλιστα, η παράλειψη υποβολής συνεπάγεται την παύση λειτουργίας στην ελληνική επικράτεια των τερματικών.

Επίσης, επιλέγω το άρθρο 29, μέσα από το οποίο επιβάλλονται πρόστιμα από 1.000 έως 200.000 ευρώ στις περιπτώσεις μη συμμόρφωσης με τις απαιτήσεις της λειτουργίας και διασύνδεσης με την ΑΑΔΕ, ενώ σε χρήστες που δεν συμμορφώνονται με την υποβολή δήλωσης συμμόρφωσης προβλέπεται να επιβάλλεται πρόστιμο από 200 έως 10.000 ευρώ. Στο ίδιο νομοσχέδιο διευκολύνονται για την καταβολή οφειλών σε δήμους, δημότες και επιχειρήσεις και επεκτείνεται η περίοδος δυνατότητας καταβολής οφειλόμενων τελών παρεπιδημούντων από επιχειρήσεις και πολίτες, μέχρι και τον Σεπτέμβριο του 2023.

Με το άρθρο 31, επίσης, παρατείνεται η ισχύς αποδόσεων υπέρ τρίτων, μέχρι 31 Δεκεμβρίου του 2027.

Με το άρθρο 32, προβλέπεται ενιαίος κωδικός στον προϋπολογισμό του προγράμματος δημοσίων επενδύσεων.

Τέλος, με τα άρθρα 33, 34 και 35, εκσυγχρονίζεται το πλαίσιο για τη διαχείριση κινητών αξιών του ΤΑΙΠΕΔ, αφού προστίθεται η δυνατότητά του να συνάπτει συμβάσεις αναδοχής κινητών αξιών για τα ομόλογα, τα οποία εισάγονται στο χρηματιστήριο. Οι συμβάσεις αναδοχής συνάπτονται με τράπεζες, οι οποίες στη συνέχεια προχωρούν στη διάθεση των κινητών αξιών στο χρηματιστήριο και μάλιστα, οι ανάδοχοι μπορούν να αξιοποιήσουν και τον μηχανισμό σταθεροποίησης των τιμών, ώστε κάνοντας τις απαραίτητες διορθωτικές κινήσεις για τη στήριξη της τιμής των κινητών αξιών να μπορεί το ΤΑΙΠΕΔ να λάβει το καλύτερο και μεγαλύτερο δυνατό αντάλλαγμα από την αξιοποίηση των μετοχών. Επίσης, προβλέπει πρόσθετες διασφαλίσεις για την περίπτωση που η αξία της συναλλαγής υπερβαίνει το 1.700.000 ευρώ.

Στο άρθρο 34, προβλέπεται ότι η γνωμοδότηση για το δίκαιο και εύλογο της συναλλαγής θα γίνεται από τράπεζες ή από επενδυτικούς φορείς, δηλαδή, από φορείς που είναι θεσμικά εξειδικευμένοι με τις χρηματιστηριακές συναλλαγές ώστε το ΤΑΙΠΕΔ να αξιοποιεί την περιουσία του κατά το βέλτιστο δυνατό τρόπο.

Τέλος, με το άρθρο 35, προβλέπεται αλλαγή στο σύστημα του ελέγχου που ισχύει για τις χρηματιστηριακές, του προσυμβατικού ελέγχου που ισχύει για τις χρηματιστηριακές, αλλά και τις συναλλαγές του ΤΑΙΠΕΔ σε συμμόρφωση, με απόφαση του Ελεγκτικού Συνεδρίου, της συνεδρίασης της 10ης Οκτωβρίου του 2022, όπου προβλέπεται πλέον ότι ο προσυμβατικός έλεγχος ασκείται από κλιμάκιο του Ελεγκτικού Συνεδρίου σε απόλυτη συνάφεια με την παραπάνω τροποποίηση, αυξάνεται και το όριο ως προς το ύψος της συναλλαγής που υπάγεται στον προσυμβατικό έλεγχο και όπως ανέφερα και προηγουμένως, πηγαίνει στο ποσό του 1.700.000 ευρώ που αντιστοιχεί στην αρμοδιότητα του κλιμακίου στους προσυμβατικούς ελέγχους που κάνει και για το δημόσιο, και για τα Νομικά Πρόσωπα του Δημοσίου Δικαίου.

Κλείνοντας, ακούγοντας και τις παρατηρήσεις όλων των φορέων που έλαβαν μέρος κατά τη δεύτερη συνεδρίαση της Επιτροπής μας, θεωρώ ότι το νομοσχέδιο επιλύει προβλήματα, βελτιώνει την κρατική λειτουργία, κατοχυρώνει τα κρατικά έσοδα, δίνει αναπτυξιακές δυνατότητες στο ΤΑΙΠΕΔ και έτσι, νομίζω ότι το πρώτο νομοσχέδιο του Φθινοπώρου του 2023 είναι ένα θετικό νομοθέτημα που πρέπει να τύχει της στήριξης όλων των πλευρών της Βουλής.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Κοτρωνιά. Συνεχίζουμε με τον Εισηγητή της Μειοψηφίας, τον κύριο Χαράλαμπο Μαμουλάκη, για δέκα λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Να ευχηθώ καταρχάς και καλό μήνα σε όλες και όλους. Κυρίες και κύριοι συνάδελφοι, στις προηγούμενες συνεδριάσεις είχαμε την ευκαιρία να συζητήσουμε με τους φορείς για τα προβλήματα στην αγορά της βραχυχρόνιας μίσθωσης. Σήμερα, δεν θα ήθελα ξανά να επανέλθω στην ανάλυση που κάναμε στις προηγούμενες συνεδριάσεις για τους λόγους, στους οποίους το σημερινό φορολογικό νομοσχέδιο παρά τις όποιες αρετές του, δεν θέτει τον δάκτυλον επί τον τύπον των ήλων στα προβλήματα και στο πρόβλημα κυρίως των ενοικίων που προκαλεί η οικονομία διαμερισμού. Διότι, όπως είπαμε και στις προηγούμενες συνεδριάσεις, ο ελέφαντας στο δωμάτιο για την ελληνική κοινωνία, για τους συμπολίτες μας, είναι η αιφνίδια αύξηση των μισθώσεων αλλά και των ακινήτων εν γένει σε συγκεκριμένες σημειακές περιοχές στη χώρα, όπως στο λεκανοπέδιο και σε άλλες πολλές νησιωτικές περιοχές, κυρίως στη νότια Ελλάδα.

Η πρότασή μας να εισαχθούν όπου αυτοί είναι απαραίτητοι περιορισμοί στις βραχυχρόνιες μισθώσεις νομίζω ότι έχει ήδη καταγραφεί. Σήμερα, αντίθετα θα ήθελα απλά να καταθέσω δύο συγκεκριμένες προτάσεις επί του σημερινού σχεδίου νόμου. Νομίζω ότι ο κύριος Υπουργός θα μπορούσε κάλλιστα να τις ενσωματώσει στο τελικό κείμενο που θα κατατεθεί προς ψήφιση στην Ολομέλεια την Δευτέρα. Πρώτη πρόταση είναι να αναφέρεται στο νομοσχέδιο η ετήσια υποχρέωση των φορολογικών Αρχών να καταθέτουν στη Βουλή επιχειρησιακό σχέδιο δράσης για τους ελέγχους στην οικονομία διαμερισμού. Οι έλεγχοι αυτοί, προφανώς, θα είναι και στην Ελλάδα και στο εξωτερικό και προφανώς το σχέδιο αυτό θα μπορεί να το καταθέσει η ΑΑΔΕ έναντι του Υπουργείου. Η δεύτερη πρόταση είναι η τροποποίηση της ίδιας της πλατφόρμας που δηλώνονται τα ακίνητα που διατίθενται μέσω βραχυχρόνιας μισθώσεως. Η τροποποίηση αυτή νομίζουμε ότι θα μπορεί και θα πρέπει να γίνει με τέτοιο τρόπο ώστε να αναφέρονται και οι διαχειριστές τους πέραν των ιδιοκτητών, το τονίζω αυτό και θα το αναλύσω περαιτέρω.

Στο σημείο αυτό επιτρέψτε μου να γίνω ακόμα πιο αναλυτικός. Ακούσαμε τις προηγούμενες ημέρες για διάφορες μορφές συγκεντροποίησης στην αγορά τις βραχυχρόνιας μισθώσεως. Η αλήθεια είναι ότι σήμερα παρατηρούνται δυο διαφορετικές πρακτικές που κινούνται στα όρια της νομιμότητας στην κατεύθυνση της συγκεντροποίησης. Η πρώτη αφορά μεγάλα ακίνητα με πολλά διαμερίσματα, το βλέπουμε ειδικά στο λεκανοπέδιο, τα οποία δανειοδοτούνται σαν σπίτια ιδιωτών και όχι ως ξενοδοχεία για λόγους φορολογικής διευκόλυνσης. Αυτή η πρακτική θα μπορούσε να περιοριστεί από το παρόν νομοσχέδιο, αλλά ο περιορισμός των 2.000 μισθώσεων ετησίως, θέτει έναν περιορισμό που δεν βοηθάει. Η δεύτερη παράτυπη πρακτική αφορά τις συγκεντρώσεις ακινήτων από ενδιάμεσους διαχειριστές, οι οποίοι λαμβάνουν προμήθεια από τους ίδιους τους ιδιοκτήτες σε κάθε ενοικίαση. Οι διαχειριστές αποτελούν τον βασικό φορέα συγκεντροποίησης της αγοράς και το έργο τους σήμερα είναι αρρύθμιστο καθ’ ολοκληρία από την πολιτεία. Άλλοτε λειτουργούν παράνομα με ιδιωτικά συμφωνητικά με τους ιδιοκτήτες και άλλοτε κόβουν τιμολόγια ως μεσιτικά γραφεία, ως τεχνικά γραφεία ή μέσω οποιουδήποτε άλλου ΚΑΔ. Σε κάθε περίπτωση η πολιτεία δεν γνωρίζει ούτε το ύψος της προμήθειας που παίρνουν ούτε καν και τον όγκο των εργασιών τους. Για το λόγο αυτό κρίνουμε κύριε Υφυπουργέ, κύριε Πρόεδρε ότι κατά τη δήλωση ενός ακινήτου στην πλατφόρμα της ΑΑΔΕ θα πρέπει να αναγράφεται και ο διαχειριστής και το ΑΦΜ του πέραν του ιδιοκτήτη του και παρακαλώ κύριε Υφυπουργέ εξετάστε αυτές τις δύο προτάσεις διακριτές που καταθέτουμε σήμερα εις τρόπον ώστε να μπορέσουν να ενσωματωθούν στον νόμο. Πιστεύουμε ότι θα βελτιώσουν σε μεγάλο βαθμό την αποτελεσματικότητα του θεσμικού πλαισίου που καλούμαστε σήμερα να ψηφίσουμε.

Πάμε όμως τώρα, θα δώσω έμφαση σε αυτό, στο μείζον ζήτημα του σημερινού νομοσχεδίου το ΤΑΙΠΕΔ. Κύριε Υφυπουργέ, η προσπάθειά σας να αποφύγετε το βασικό ερώτημα της συζήτησης δεν βοηθάει το κοινοβουλευτικό έλεγχο. Το βασικό και θεμελιώδες ερώτημα είναι συγκεκριμένο. Το ερώτημα είναι, αν είναι σκόπιμη στην παρούσα χρονική συγκυρία και με την προτεινόμενη διαδικασία η πώληση μετοχών μέσω Χρηματιστηρίου των βασικών εταιρειών που βρίσκονται υπό την κατοχή του ΤΑΙΠΕΔ; Για να εξειδικεύσω το ερώτημα, δέχομαι ότι η πώληση μετοχών του Διεθνούς Αερολιμένα Αθηνών σχετίζεται με τις ιδεολογικές μας διαφορές. Εσείς θεωρείτε ότι οι ιδιωτικοποιήσεις είναι η λύση για κάθε ζήτημα που απασχολεί το ελληνικό δημόσιο σε δημοσιονομικό επίπεδο, εμείς διαφωνούμε σε αυτό, δεν μας αρέσει αλλά είναι θέμα ιδεολογικής διαφοράς που μπορούμε να το συζητήσουμε, χρηματοοικονομικά όμως είναι μια τραγική επιλογή. Προσέξτε, αναφέρομαι σε τροπολογία του προηγούμενου νομοσχεδίου λίγο πριν κλείσει η Βουλή, όπου με έναν άκομψο κοινοβουλευτικά και αντί θεσμικό κατά την άποψή μου τρόπο, πέρασε η συγκεκριμένη τροπολογία που δίνει την δυνατότητα για περαιτέρω ιδιωτικοποίηση της βασικής πύλης εισόδου της χώρας μας του Διεθνούς Αερολιμένα Αθηνών. Απώλεσε δυστυχώς το ελληνικό δημόσιο τον έλεγχο και την μεγάλη, αν θέλετε σε επίπεδο, επικυριαρχίας μετοχικής της σύνθεσης του. Κατέληξε ή θα καταλήξει απ’ ότι φαίνεται, το είπε και ο κύριος Χατζηδάκης, σε ένα επενδυτικό fund που ασχολείται με ζητήματα ασφαλισμένων και συνταξιούχων από τον Καναδά. Αυτή ήταν η άποψη της κυβέρνησης, έτσι πράττει τουλάχιστον και νομοθετικά.

Προσέξτε όμως κάτι, γιατί ήταν μία χρηματοοικονομικά τραγική επιλογή και έρχεται και συνέχεια από ότι βλέπουμε στο παρόν νομοσχέδιο. Τα αποτελέσματα που διαφαίνονται στον τουρισμό φέτος όσον αφορά τις ελεύσεις στη χώρα μας, την παρουσία επισκεπτών φαίνεται να είναι ενθαρρυντικά είστε και πρώην Υπουργός Τουρισμού έχετε εικόνα, δεν ξέρω για τις ημέρες παραμονής αλλά τουλάχιστον η επισκεψιμότητα του Ελ. Βενιζέλος αυξήθηκε κατά 10% ως φαίνεται σε σχέση με το εξαιρετικό 2019. Τι συνέβη το 2019; Ο Διεθνής Αερολιμένας Ελ. Βενιζέλος Αθηνών η εταιρεία είχε λειτουργικά έσοδα 508 εκατ. ευρώ, καθαρά δε 270 εκατ., εξαιρετικό. Τι κάνατε; Αντί να ενισχύσουμε την παρουσία μας και για εθνικούς αλλά και για οικονομικούς λόγους αποφασίσατε την ιδιωτικοποίηση του. Μα τα έσοδα από το αεροδρόμιο Αθηνών σε βάθος εικοσαετίας είναι πολύ μεγαλύτερα από την πώληση free floating μεμονωμένων μετοχών και άρα, τα χρήματα που θα πάνε στην αποπληρωμή του χρέους θα είναι περισσότερα αν κρατήσουμε τις μετοχές μας παρά να τις πουλήσουμε, αλλά, ας πούμε, ότι αυτό το δικαιολογούμε λόγω ιδεολογικών εμμονών, για την περίπτωση τώρα των ΕΛΠΕ τα πράγματα είναι διαφορετικά κύριε Υπουργέ. Δεν είμαι βέβαιος αν έγινε σαφές τι κατήγγειλε ο εκπρόσωπος των εργαζομένων των ΕΛΠΕ στην προχθεσινή μας συνεδρίαση. Ούτε λίγο ούτε πολύ ο εκπρόσωπος των εργαζομένων ανέφερε ότι ο βασικός σκοπός που θα εξυπηρετήσει μία οποιαδήποτε εισαγωγή μετοχών του δημοσίου στο Χρηματιστήριο δεν είναι τα έσοδα του δημοσίου από μία τέτοια πώληση αλλά η απώλεια των δικαιωμάτων διοίκησης από το δημόσιο. Προσέξτε, τα δικαιώματα διοίκησης, το γνωστό μάνατζμεντ του δημοσίου είναι αναπόσπαστο περιουσιακό στοιχείο του δημοσίου, το τονίζω αυτό, το οποίο μάλιστα προβλέπεται να το απωλέσει το δημόσιο, να το απωλέσουμε οι Έλληνες πολίτες χωρίς αντίτιμο.

Επιπλέον στον οικονομικό τύπο των ημερών διαβάζουμε κύριε Υπουργέ και άλλα περίεργα. Διαβάζουμε για παράδειγμα σε πλήθος δημοσιευμάτων πλέον που έχουν πληθήνει παρα πολύ τις τελευταίες ημέρες ότι ο σημερινός Διευθύνων Σύμβουλος του ΤΑΙΠΕΔ παρουσιάζεται ως πρώην συνεργάτης του ιδιώτη μετόχου των ΕΛΠΕ και ότι σε περίπτωση που προωθούνταν μια τυχόν πώληση μετοχών των ΕΛΠΕ ή της ΔΕΠΑ εμπορίας είτε μόνο από το δημόσιο είτε από κοινού με τον ιδιώτη μέτοχο ο κύριος διευθύνων σύμβουλος θα αντιμετώπιζε conflict to finders, σύγκρουση συμφερόντων και δεν θα υπήρχαν οι απαραίτητες διασφαλίσεις ότι η βασική και μόνη προτεραιότητα θα ήταν το συμφέρον του δημοσίου. Άρα, τα ερωτήματα κύριε Υφυπουργέ δυστυχώς ή ευτυχώς δεν γίνεται να μην τα απαντήσετε. Δεν γίνεται να κυκλοφορούν στον τύπο δημοσιεύματα που λένε ότι το ΤΑΙΠΕΔ, ο Διευθύνων Σύμβουλός του, η Κυβέρνηση και το Υπουργείο μέσα από τη σπουδή τους να προωθήσουν τη δυνατότητα διάθεσης μετοχών στο Χρηματιστήριο δεν κάνουν τίποτε άλλο παρά να εξυπηρετούν τις προτεραιότητες ενός μεμονωμένου επιχειρηματικού φορέα και εσείς να μην έχετε ούτε καν την ευαισθησία να διαψεύσετε τα παραπάνω.

 Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστούμε κύριε Μαμουλάκη.

Τον λόγο έχει ο κύριος Παρασκευάς Κουκουλόπουλος.

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ(Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ κύριε Πρόεδρε. Δεύτερη ανάγνωση, νομίζω έχουμε εξαντλήσει όλοι μας λίγο ως πολύ το συγκεκριμένο νομοσχέδιο και αυτά που είχαμε να πούμε. Συνοπτικά και ανακεφαλαιώνοντας, κύριε Πρόεδρε, θα ξεκινήσω επαναλαμβάνοντας για τρίτη φορά στην Επιτροπή μας ότι υπερψηφίζουμε και εξήγησα γιατί ο κύριος κορμός είναι η ενσωμάτωση μιας Οδηγίας, όχι απλά επειδή είναι υποχρεωτική, αλλά γιατί την έχουμε στηρίξει από την θεσμοθέτηση της το 2013 και αφορά βέβαια την εντελώς απαραίτητη εδώ και πολλές δεκαετίες ανταλλαγή πληροφοριών μεταξύ των φορολογικών αρχών των κρατών μελών της ευρωπαϊκής ένωσης και όχι μόνον, αλλά και κάθε τρίτης χώρας.

Όπως τόνισα και επαναλαμβάνω γιατί αυτό νομίζω είναι μείζον, αυτό που έχει σημασία για κάθε λογικό άνθρωπο, για κάθε πολίτη και για εμάς φυσικά είναι γιατί ξεφεύγει ένα μεγάλο μέρος της οικονομικής δραστηριότητας ακόμα και αναφέρομαι στους μεγάλους κολοσσούς για τους οποίους υπάρχει ανοιχτή δημόσια συζήτηση πολλών ετών στην Ευρωπαϊκή Ένωση.

Πολλές απόπειρες επιβολής φόρων, οι οποίες μέχρι τώρα δεν έχουν τελεσφορήσει και είναι μια ενδιαφέρουσα πλευρά, μια ενδιαφέρουσα συζήτηση που μας προκαλεί η παρούσα οδηγία να ανοίξουμε και πρέπει να την ανοίξουμε νομίζω συστηματικά. Όχι, γιατί θα το λύσουμε ως, χώρα το πρόβλημα, μόνοι μας δεν θα μπορούμε να το λύσουμε, σε έναν κόσμο που η ελευθερία στην κίνηση κεφαλαίου τον χαρακτηρίζει ως τίποτε άλλο εδώ και 40 περίπου χρόνια, περισσότερα από 30 χρόνια, πάνω από τρεις δεκαετίες κατά συνέπεια αυτό είναι κάτι ιδιαίτερα μείζων.

 Τώρα, βέβαια, για την υπερψήφιση κύριε Υφυπουργέ, θέλω να πω κάτι. Δεν είναι μεν δε αλλά υπερψήφιση, ελπίζω σήμερα το βράδυ να μην μας αιφνιδιάσετε με καμία τροπολογία «ποταμό» που θα αλλοιώσει τους συσχετισμούς, γιατί σπεύδουμε κρατάμε κάποιες επιφυλάξεις, θα αναφερθώ σε αυτό μόνο, για το τέταρτο κεφάλαιο.

Τον βασικό κορμό, που είναι η ενσωμάτωση Οδηγίας και τις διατάξεις για την συμπερίληψη των πλατφορμών, στη διαδικασία σύνδεσης των POS με τις πληρωμές τους και την ενημέρωση απευθείας ΑΑΔΕ, προφανώς τις ψηφίζουμε αυτές οι διατάξεις, γιατί ενισχύουν εισπραξιμότητα φόρων, βελτιώνουν την αποτελεσματικότητα του συστήματος και ούτω καθεξής. Είναι πολύ λίγες οι άλλες διατάξεις, όσο σημαντικές κι αν είναι για να, μας οδηγήσουν σε μια άλλη στάση.

 Τώρα, πάνω στο κομμάτι των πλατφορμών, όπως του Airbnb. Σε αυτό το σκέλος ήθελα να συνεχίσω αυτά που έλεγα στην αρχή. Το έθεσε ο προλαλήσας συνάδελφος και δεν είναι μόνο ζήτημα τροπολογίας, ήθελα να πω και στον συνάδελφο και στον κύριο Υφυπουργό, υπάρχει ένα θέμα ολόκληρο, δηλαδή, αν ρωτήσουμε οποιονδήποτε, το ξέρετε καλά κύριε Υπουργέ, δεν είναι κάτι που δεν το ξέρουν, το ξέρουν όλοι αυτό που θα σας πω, δεν το ξέρουν λίγοι. Οποιοσδήποτε, ιδιοκτήτης ακινήτου βάλει το ακίνητό του το δηλώσει, ότι μισθώνει μία βίλα ας πούμε σε ένα νησί αν την βάλει στην πλατφόρμα τάδε, σε ένα από τα booking και συναφή, έχει τη συμμετοχή. Αυτή η πλατφόρμα, αυτό έλεγα στην αρχή, φορολογείτε τελικά; Φορολογείται από κανέναν; Γιατί ακούγονται για μεγάλα ποσοστά που δίνουν όλοι οι ιδιοκτήτες και βέβαια, το ίδιο ισχύει και με τις πλατφόρμες του delivery, το ίδιο ισχύει και για τις πλατφόρμες εκεί, πολλές φορές με έδρες αγνώστου διαμονής.

 Υπάρχουν ζητήματα με την φορολογία και αυτά είναι θέματα, τα οποία πρέπει να το θέσουμε επί τάπητος, για να περιορίσουμε όσο γίνεται μία φοροδιαφυγή, η οποία δεν έχει πια κλασικό χαρακτήρα στα χρόνια μας, στην πολύπλοκη ψηφιακή εποχή, μετέρχονται πολλά μέσα αυτοί που θέλουν να φοροδιαφεύγουν και ολοένα και περισσότερο φαίνεται, ότι κάποιοι που έχουν πραγματικά πολύ μεγάλους τζίρους καταφεύγουν, καταφέρνουν αξιοποιώντας κενά στη νομοθεσία όλων των χωρών, να αποκρύπτουν μεγάλο μέρος φορολογητέας ύλης με διάφορους εντέχνους τρόπους.

 Αυτά είναι ζητήματα, τα οποία προφανώς, δεν αφορούν το νομοσχέδιο, οι διατάξεις όμως πρέπει να εισαχθούν, ότι βελτιώνει είπαμε έσοδα και εισπραξιμότητα νομίζω πρέπει να έχει τη στήριξη όλων. Από την άλλη πρέπει να θυμόμαστε και τι μας ξεφεύγει, όπως κύριε Υπουργέ, για να κλείσω το κομμάτι το φορολογικό, κανένας δεν μπορεί στην Επιτροπή μας, σήμερα και εσείς, να μην δηλώσει, εγώ τουλάχιστον δηλώνω προβληματισμένος τουλάχιστον ή και δικαιωμένος ως πολιτικός χώρος μιλώντας όχι ατομικά, για την είδηση που έχουν αρκετές εφημερίδες σήμερα το πρωί όπου μας ενημερώνουν ότι καταγράφεται μια τεράστια κίνηση στον τομέα των γονικών παροχών για να αξιοποιήσουν οι συμπολίτες μας το αφορολόγητο των 800.000 που βέβαια καθώς διαμοιράζεται σε ένα έκαστο των γονέων και των γονέων, των γονέων, των παππούδων δηλαδή, που λέμε, σε αυτή τη διαδικασία αθροίζεται το αφορολόγητο σε κάποια εκατομμύρια ευρώ από 3.200.000 έως 4.000.000.

 Δεν έχει λογική όλο αυτό που συμβαίνει, είναι ένα τεράστιο δώρο. Αυτό είναι φοροαποφυγή δεν λεμέ ότι είναι φοροδιαφυγή, είναι φοροαποφυγή χωρίς, κανένα λόγο και μάλιστα άμεσου φόρου. Δηλαδή, όλο αυτή η διαδικασία που έχει εισαχθεί από την Κυβέρνηση, γέρνει ακόμα παραπάνω τη ζυγαριά προς την πλευρά των έμμεσων φόρων, καθιστώντας το φορολογικό μας σύστημα περισσότερο άδικο. Αυτά τα λέω, γιατί το να ψηφίζεις ναι ή όχι κανείς δεν σημαίνει ότι έχει μια γενικότερη συμφωνία με την ασκούμενη φορολογική πολιτική, δεν έχει επιφυλάξεις που σχετίζονται με γενικότερα θέματα όχι, αναγκαστικά εντός της χώρας όπως είπα.

Κλείνω με το τελευταίο κεφάλαιο για το ΤΑΙΠΕΔ, για το οποίο κρατάμε επιφύλαξη. Ευχαριστούμε κύριε Πρόεδρε, για την διαβίβαση των θέσεων της Ένωσης Δικαστών του Ελεγκτικού Συνεδρίου, υπογραμμίζω την επισήμανση τους, ότι το 48ωρο παρά την εκ των προτέρων ανάληψη του φακέλου από δικαστή που προφανώς, είναι μία διαχωριτική διαδικασία, σε ό,τι αφορά την επιτάχυνση των ελέγχων, μπορεί να γίνει μπούμερανγκ κύριε Θεοχάρη. Δηλαδή, προσέξτε αυτό το θέμα, είναι η βασικότερη παρατήρηση νομίζω που κάνει η Ένωση Δικαστών, εκτός το τι αναφέρεται στην αναγκαία καθόλα διαβούλευση που έπρεπε να γίνει στην Ολομέλεια του Ελεγκτικού. Εν πάση περιπτώσει, το 48ωρο νομίζω θα μπορούσε κάπως να αλλάξει, γιατί πραγματικά είναι πολύ ασφυκτική προθεσμία, πάρα πολύ ασφυκτική προθεσμία.

 Τώρα, κλείνω με τον Αερολιμένα Αθηνών, εκφράζοντας μια απορία για αυτά που μόλις ακούστηκαν από τον προλαλήσαντα συνάδελφο, τον εκπρόσωπο του ΣΥΡΙΖΑ. Αγαπητέ συνάδελφε, το αεροδρόμιο δεν μιλάει εκ μέρους της Κυβέρνησης, μιλάει εκ μέρους του ΠΑΣΟΚ. Για το αεροδρόμιο επιτρέψτε μου να πω, εμείς θα μιλάμε και θα μιλάμε ελεύθερα. Δεν κουβαλάμε κανένα βάρος, είμαστε ο πολιτικός φορέας, που βελτίωσε ριζικά τη σύμβαση του 1995. Βελτίωση, η ποια έχει αποφέρει πάνω από 1 δισεκατομμύριο ευρώ μέχρι τώρα στο ταμείο του δημοσίου, το είπα και προχθές κατά συνέπεια γι’ αυτό και θέτουμε ζήτημα μήπως πρέπει να επανεξετάσουμε το πρόγραμμα αποκρατικοποίησης στο σκέλος Διεθνής Αερολιμένας Αθηνών.

 Πλην όμως σας θυμίζω ότι, όλο αυτό το οποίο γίνεται κουβέντα σήμερα θεσμοθετήθηκε. Ουσιαστικά εδράζεται στην παράταση ισχύος της σύμβασης παραχώρησης του Διεθνούς Αεροδρομίου Αθηνών, που ίσχυε μέχρι το 2025, δηλαδή, σε ενάμιση χρόνο από σήμερα ολοκληρωνόταν αυτή τη σύμβαση και παρατάθηκε ως το 2046, το Φλεβάρη του2019.

 Η κυβέρνηση ΣΥΡΙΖΑ-ΑΝΕΛ που ήταν το Φλεβαρη2019 έφερε σχετική διάταξη παράτασης της σύμβασης, αυτό επέτρεψε να ανοίξει το πρόγραμμα. Διότι ποια παραχώρηση θα έκανε σε ποιον για μία σύμβαση που έληγε σε τρία, τέσσερα, πέντε χρόνια. Με αυτό το αιτιολογικό δόθηκε παράταση εικοσιένα χρόνια και έγινε η προκήρυξη η πρώτή, που απέβη άγονη, ο πρώτος διαγωνισμός που απεβη άγονος τον Ιούνιο του 2019. Δεν ήθελα να κατηγορήσω καταρχήν κανέναν, είναι γνωστή η περιπέτεια των μνημονίων, αναφέρθηκα κύριε Πρόεδρε και προχθές επί των άρθρων. Ο καθένας μας, ας έχει συνείδηση τι έχει γίνει στη χώρα. Έτσι θα λειτουργήσουμε πιο παραγωγικά και καλύτερα όλοι μας και η Κυβέρνηση και εμείς ως Αντιπολίτευση και αναφέρομαι σε όλα ανεξαιρέτως τα κόμματα, μη εξαιρώντας φυσικά το ΠΑΣΟΚ, το οποίο έχω την τιμή να εκπροσωπώ στην Επιτροπή.

Ευχαριστώ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής ) :** Εμείς ευχαριστούμε, κύριε Κουκουλόπουλε. Όπως έχετε πει είχαμε ενημερώσει το σώμα στην προηγούμενη συνεδρίαση, ζητήσαμε από την Ένωση Δικαστών Λειτουργών του Ελεγκτικού Συνεδρίου, εάν δεν τους κάλυπτε το προηγούμενο υπόμνημά τους να μας στείλουνε ένα πιο εκτενές, το οποίο έπραξαν και σας το έχουμε διανείμει σε όλους ηλεκτρονικά. Συνεχίζουμε την συνεδρίαση με την Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος την κυρία Μαρία Κομνηνάκα.

**ΜΑΡΙΑ ΚΑΜΝΗΝΑΚΑ (Ειδική Αγορήτρια της Κ.Ο «Κ.Κ.Ε.»):** Ευχαριστώ, κύριε Πρόεδρε.

 Ξεκινώντας κύριε Πρόεδρε, εάν είναι εύκολο επειδή αναπληρώνω δεν είμαι μέλος της επιτροπής, αν είναι εύκολο από τις υπηρεσίες απευθύνω να μου προωθηθεί αυτό το σχέδιο τώρα. Ευχαριστώ πολύ. Τώρα σε αυτή τη δεύτερη ανάγνωση του νομοσχεδίου νομίζω μπορούμε να συνοψίσουμε ορισμένα στοιχεία, στα όποια αναφέρθηκα στις προηγούμενες τοποθετήσεις μου. Καταρχήν για να μην υπάρχει καμία παρανόηση ή τέλος πάντων να μην μπορεί να αξιοποιηθεί η καθαρή θέση του Κ.Κ.Ε από κανέναν και να πάρει ερμηνευθεί.

 Μπορεί κανείς να είναι αντίθετος με το να αντιμετωπιστεί η φοροδιαφυγή ή ιδιαίτερα να πιαστούν αν θέλετε, γιατί μιλάμε τώρα για τις πλατφόρμες και λοιπά, οι μεγάλες τρύπες, οι μεγάλοι επιχειρηματικοί όμιλοι στην προσπάθειά τους στο να εξασφαλίσουν περισσότερα κέρδη κρύβοντας φορολογικά έσοδα. Επί της αρχής δεν έχει κανείς διαφωνία με το να αντιμετωπιστεί αυτό το φαινόμενο, όμως η όλη συζήτηση είναι κατά πόσο μπορεί κατά πόσο με τέτοιου είδους μέτρα ή σε αυτές τις συνθήκες που είμαστε μπορεί αυτά τα μέτρα να είναι αποτελεσματικά.

 Είναι η πρώτη φορά που έρχονται τέτοιου είδους ευρωπαϊκές οδηγίες που εισάγονται προς ενσωμάτωση και στην Ελληνική Βουλή με περικοκλάδες να το πω, έτσι για να μου επιτραπεί η έκφραση ότι πρόκειται με αυτό να αντιμετωπιστεί η φοροδιαφυγή να έχει έσοδα το ελληνικό δημόσιο κλπ ;

 Ούτε πρώτη είναι, ούτε η τελευταία απόδειξη, ότι αυτού του είδους τα μέτρα συνεχώς εμφανίζονται κρίνονται αναποτελεσματικά ή κρίνονται ανεπίκαιρα να το πω έτσι στις πιο σύγχρονες και στα πιο σύγχρονα επιχειρηματικά σχήματα που διαμορφώνονται στα πλαίσια της καπιταλιστικής ελεύθερης αγοράς και βέβαια, στις πιο σύγχρονες μεθόδους που βρίσκονται για να κρύβονται φορολογικά έσοδα ή αν θέλετε και με νόμιμο τρόπο. Ουσιαστικά ψηφίζονται από τις κυβερνήσεις μια σειρά προκλητικές φοροασυλείες, που διευκολύνουν τους μεγάλους επιχειρηματικούς ομίλους να εξασφαλίζουν και να κατοχυρώνουν τα κέρδη τους και μέσα από αυτή τη διαδικασία.

 Γιατί λοιπόν εκφράζουμε την επιφύλαξη μας για αυτού του είδους τις οδηγίες και αντίστοιχα και το νομοσχέδιο και τα μέτρα που προτείνονται για την ανταλλαγή πληροφοριών μεταξύ των κρατών, τη διασύνδεση των φορολογικών συστημάτων κλπ ώστε να αντιμετωπίζονται αυτού του είδους τα φαινόμενα, γιατί θεωρούμε ότι οι εμπρηστές δεν μπορεί να γίνουνε πυροσβέστες. Δεν μπορεί είναι σε ένα βαθμό υποκριτικό.

 Η Ευρωπαϊκή Ένωση της ελευθερίας κίνησης κεφαλαίων, υπηρεσιών, εμπορευμάτων, εργαζομένων, η Ευρωπαϊκή Ένωση της ελεύθερης οικονομίας και της αγοράς του ανταγωνισμού να προσπαθεί να αντιμετωπίσει το φαινόμενο που δημιουργεί το ίδιο το σύστημα και που η ίδια προσπαθεί να ενισχύσει. Όλοι εσείς βέβαια που έχετε σαν θεό τις αρχές λειτουργίας της Ευρωπαϊκής Ένωσης στην ελεύθερη κίνηση κεφαλαίων, ομοίεται στην ελεύθερη αγορά, παρουσιάζεται σήμερα ως υπέρμαχοι της αντιμετώπισης των συνεπειών που αυτή δημιουργεί.

 Γιατί βέβαια έτσι διαμορφώνεται το έδαφος και της φοροδιαφυγής και της νόμιμης φοροασυλείας, με τους φορολογικούς παραδείσους με τις Offshore. Η γρήγορη μετακίνηση των κεφαλαίων και η ελεύθερη κίνηση των κεφαλαίων, ευνοεί αυτού του είδους τα φαινόμενα. Η ανωνυμία των μετοχών, τα νέα επιχειρηματικά σχήματα, που συνεχώς διαμορφώνονται, που επιτρέπουν αν θέλετε με ευκολότερο τρόπο να κρύβονται φορολογικά έσοδα, αλλά και η πολιτική που εφαρμόζουν οι κυβερνήσεις και η σημερινή και οι προηγούμενες και δεν είναι μόνο οι ελληνικές κυβερνήσεις αν θέλετε το ίδιο ισχύει και σε όλα τα καπιταλιστικά κράτη της Ευρωπαϊκής Ένωσης και όλου του κόσμου, να νομοθετεί στην πραγματικότητα ρυθμίσεις ευνοϊκές προς τους επιχειρηματικούς ομίλους, ειδικά φορολογικά καθεστώτα, φοροασυλείες και μην μετρήσουμε τις φοροασυλείες του εφοπλιστικού κεφαλαίου. Τους αναβαλλόμενους φόρους των τραπεζών, εθελοντική φορολογία των εφοπλιστών, δεν νομίζω ότι τα λαϊκά στρώματα έχουν ούτε εθελοντική, ούτε αναβαλλόμενη φορολογία και βέβαια το κενό που δημιουργείται από αυτή τη νόμιμη και παράνομη φοροασυλεία του κεφαλαίου.

Ποιος τα πληρώνει; Οι συνήθεις ύποπτοι, τα λαϊκά στρώματα, οι μικροί επαγγελματίες, οι αυτοαπασχολούμενοι, οι αγρότες, οι μισθωτοί, αυτοί που πραγματικά στενάζουν και σε αυτούς τους οποίους στρέφεται κάθε φορά, η επίθεση που συνοδεύει αυτού του είδους τις διακηρύξεις για αντιμετώπιση της φοροδιαφυγής και λοιπά. Κάθε φορά αυτές οι διακηρύξεις για την αντιμετώπιση της πάταξης της φοροδιαφυγής που διαμορφώνουν και ένα κλίμα τέτοιο στην κοινωνία και αντανακλαστικά συνεχώς αναπαράγεται αυτή η αντίληψη ότι οι ελεύθεροι επαγγελματίες αυτοαπασχολούμενοι είναι ο μόνιμος στόχος του κράτους, είναι αυτοί που φοροδιαφεύγουν. Στην πραγματικότητα χρησιμοποιείται για να δικαιολογηθεί από τη μεριά του κράτους ακόμα μεγαλύτερη φορολογική επίθεση σε βάρος τους. Η φοροεπιδρομή στα λαϊκά στρώματα.

Από αυτή την άποψη λοιπόν θεωρούμε ότι σε ένα βαθμό τέτοιου είδους ρυθμίσεις είναι υποκριτικές, αν όχι τελοσπάντων αναποτελεσματικές ή παραμένουν ένα ευχολόγιο. Μήπως ακόμα και για τις συνέπειες που περιγράφετε εδώ, για το Airbnb δεν είναι και αυτά αποτελέσματα της ελεύθερης αγοράς. Δηλαδή, ακούω τώρα και από τη μεριά του εκπροσώπου του ΣΥΡΙΖΑ όλες τις προηγούμενες μέρες να κάνεις σημαία τον ελέφαντα στο δωμάτιο, ο ελέφαντας στο δωμάτιο είναι το Airbnb. Η μεγάλη εκτίναξη στην τιμή των ενοικίων που δημιουργεί πράγματι ιδιαίτερα και στην Αθήνα και αλλού, και σε άλλες τουριστικές περιοχές. Για τα λαϊκά στρώματα, τα νέα ζευγάρια, εργαζόμενους, μισθωτούς, είναι απλησίαστο πάνω από το 50% του εισοδήματός τους, πάει για να καλύψουν ενοίκια και λοιπά. Κάπου σε ορισμένα νησιά ας πούμε είναι και πάνω από το μισθό οι τιμές των ενοικίων. Πράγματι έτσι είναι.

 Ακούσαμε για τη μεγάλη συγκέντρωση, ότι δημιουργούνται και στο χώρο του Airbnb, συγκεντρώνουν τα ακίνητα 200,300 ακίνητα, εταιρίες, που διαχειρίζονται έτσι είναι, αλλά όλα πέφτουν από τον ουρανό;

Δηλαδή, είναι σαν να λέτε ότι στην ελεύθερη αγορά θα μπορούσανε να μπούνε διαφορετικοί κανόνες του παιχνιδιού; Αυτά δεν υπηρετείται, αυτά δεν υποστηρίζεται; Έρχεστε μετά εκ των υστέρων, να κλαίτε για τις συνέπειες της πολιτικής που στηρίζεται όλοι σας και υπηρετήσατε, βέβαια, με το ίδιο πάθος ο ένας μετά τον άλλον. Να πω εδώ, ότι είναι και μνημείο υποκρισίας, αυτή η συζήτηση και αντιπαράθεση που ανοίγει για το ΤΑΙΠΕΔ.

 Όντως εγώ να συμφωνήσω ότι οι ρυθμίσεις είναι προβληματικές και η προσπάθεια που γίνεται για ακόμα μεγαλύτερη διευκόλυνση αν θέλετε του ξεπουλήματος της δημόσιας περιουσίας, ότι είναι πρόκληση για τον ελληνικό λαό για την αξιοποίηση της δημόσιας περιουσίας, αλλά είναι καινούργιο αυτό; Ή έρχεται ο ένας να χτίσει πάνω στα συντρίμμια που αφήνει ο προηγούμενος και να μου επιτρέψετε δεν αθωώνει κανέναν το εάν ιδιωτικοποιείσαι λίγο ή για λίγο χρονικό διάστημα το αεροδρόμιο ή άλλες υποδομές. Και ήρθε ο επόμενος και παρατείνε τις συμβάσεις ή τις συμφωνίες με τις οποίες είχαν ξεπουληθεί.

Για τον εκπρόσωπο του ΣΥΡΙΖΑ επειδή άκουσα να μιλάει, να αναγάγει μάλιστα και την ιστορία για τις ιδεολογικές διαφορές μεταξύ ΣΥΡΙΖΑ και Νέα Δημοκρατία. Αλήθεια; Δηλαδή, είναι τόσο μεγάλη η ιδεολογική σας διαφορά που ξεπούλησε Νέα Δημοκρατία το αεροδρόμιο των Αθηνών. Εσείς παρατείνεται το χρόνο, τη συμφωνία και μετά ήρθε ο ΣΥΡΙΖΑ για να ξεπουλήσει τα 14 περιφερειακά αεροδρόμια και να τους δώσει μάλιστα και προίκα επειδή είναι και επίκαιρο τώρα το ζήτημα θα τους δώσει και προίκα στους πυροσβέστες, στον ιδιώτη, που στη Fraport που ελέγχει τα περιφερειακά αεροδρόμια και να αποξηλωθούν οι πυροσβεστικές υπηρεσίες. Εκεί είναι η τεράστια ιδεολογική σας διαφορά, ποιος ιδιωτικοποιεί τα κεντρικά και ποιος τα περιφερειακά, για να μη μιλήσουμε για το λιμάνι του Πειραιά και πόσα άλλα. Άρα, και οι σημερινές ρυθμίσεις, που αφορούν το ΤΑIΠΕΔ στην πραγματικότητα είναι ότι κινούνται στην ίδια λογική της προσπάθειας η δημόσια περιουσία να αξιοποιηθεί με σκοπό να μην επιτρέψουμε στη λογική της διαχείρισης του χρέους.

Όχι βέβαια, με άξονα και κριτήριο το πώς θα εξασφαλιστούν πόροι για να ικανοποιηθούν περισσότερες λαϊκές ανάγκες, για να δοθούν, να καλυφθούν κοινωνικοί τομείς που υπάρχει ανάγκη να καλυφθούν να στελεχωθούν υπηρεσίες κλπ., Αλλά, για το πώς θα δημιουργηθεί πιο ευνοϊκό έδαφος για την στήριξη των επιχειρηματικών σχεδίων ιδιαίτερα αυτήν την περίοδο που ετοιμάζονται πραγματικά, να ξεκοκαλίσουνε και τους πόρους και το ταμείο ανάκαμψης και πάει λέγοντας.

 Γι’ αυτό βέβαια, προχωράτε και σε προβληματικές, αν όχι προκλητικές ρυθμίσεις. Επισημάνθηκε κι αυτό το ζήτημα. Ουσιαστικά το να μην περνάνε οι συμβάσεις στην πραγματικότητα διευκολύνεται με κάθε τρόπο, να περνάνε γρήγορα οι συμβάσεις αυτές και από τον έλεγχο του Εκλεκτικού Συνεδρίου, όμως χωρίς να εξασφαλίζεται στην πραγματικότητα τους όρους με τους οποίους αν είναι δυνατόν, να ελεγχθούν πραγματικά και σε βάθος συμφωνίες. Γι’ αυτό, εισάγεται και τέτοιες προβληματικές ρυθμίσεις που επισημάνατε όπως, το 48ωρο που υπάρχει πραγματικά έντονος προβληματισμός, κατά πόσο μπορούν πράγματι να ελεγχθούν φάκελοι, συμβάσεις και κ.λπ., σε τόσο στενά χρονικά όρια ή βέβαια, νομοθετείται και επιλέγεται, να αυξάνεται συνεχώς τα οικονομικά όρια του προ συμβατικού ελέγχου ώστε, να περνάνε μια σειρά συμβάσεις και ευκολότερα κάτω από τα ραντάρ χωρίς τελοσπάντων, να γίνονται οι ίδιοι έλεγχοι που πρέπει να γίνονται.

 Από αυτή την άποψη εκφράσαμε αν θέλετε και τις επιφυλάξεις μας απέναντι στο νομοσχέδιο. Τώρα, για άλλες επιμέρους ρυθμίσεις όπως τα ζητήματα διασύνδεσης, του pos κ.λπ., Κατ’ αρχήν, η λογική είναι αρνητική όμως αυτά σε μεγάλο βαθμό, πολλές φορές δημιουργούν προβλήματα, ή αν θέλετε και τα πρόστιμα που επιβάλλονται σε κάποιες των περιπτώσεων ιδιαίτερα σε μικρούς επαγγελματίες αυτοαπασχολούμενους αυτοί, που έχουν και τη μεγαλύτερη δυσκολία να ανταποκριθούνε στον εκσυγχρονισμό των συστημάτων γιατί, δεν είναι εταιρείες, με μεγάλα οργανωμένα λογιστήρια κ.λπ. Φορτώνονται συνεχώς τα βάρη, για να εκσυγχρονίσουν τα συστήματα τους κ.λπ, και βέβαια, πολλές φορές και όχι πάντα με σκοπό αλλά πολλές φορές από την αδυναμία αυτή, να ανταποκριθούν σε αυτές τις υποχρεώσεις βρίσκονται αντιμέτωποι με υπέρμετρα χαράτσια και πρόστιμα, τα οποία πραγματικά σε ορισμένες περιπτώσεις είναι, εξοντωτικά όταν μιλάμε για επαγγελματίες που πολύ δύσκολα τα βγάζουν πέρα.

 Κλείνω, με αυτό την τοποθέτησή μου επί του νομοσχεδίου έκανα εχτές πολύ αναλυτική αναφορά και στην πρόταση νόμου που έχει καταθέσει το ΚΚΕ. Βέβαια, ούτε εδώ παρότι είναι, η αρμόδια Επιτροπή, ούτε εδώ έκανε το παραμικρό σχόλιο ο Υπουργός. Δεν μας ξενίζει γιατί, δεν είναι βέβαια στις προθέσεις σας, ακόμα και αν υποτεθεί ότι ενισχύονται τα δημοσιονομικά έσοδα της χώρας από τα μέτρα αυτά που νομοθετείτε. Δεν υπάρχει πραγματικά καμία πρόθεση αυτά να αξιοποιηθούνε, για την ελάφρυνση των επαγγελματιών, των λαϊκών οικογενειών, αυτών που πραγματικά στενάζουνε και σε αυτές τις συνθήκες.

Σας ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Κομνηνάκα.

 Τον λόγο, έχει ο κ. Στυλιανός Φωτόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Καλαφάτης Σταύρος, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Μαμουλάκης Χαράλαμπος (Χάρης), Φερχάτ Οζγκιούρ, Χαρίτσης Αλέξανδρος (Αλέξης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Καζαμίας Αλέξανδρος και Χουρδάκης Μιχαήλ.

**ΣΤΥΛΙΑΝΟΣ ΦΩΤΟΠΟΥΛΟΣ. (Ειδικός Αγορητής της «Κ.Ο. ΕΛΛΗΝΙΚΗΣ** **ΛΥΣΗΣ ΚΥΡΙΑΚΟ ΒΕΛΟΠΟΥΛΟ»):** Σας ευχαριστώ, κύριε Πρόεδρε.

 Εμείς, θα συνεχίσουμε να εξετάζουμε και να τοποθετούμαστε στα πλαίσια της Επιτροπής, στην κατά άρθρου εξέταση του συγκεκριμένου νομοσχεδίου. Λίγο πιο γρήγορα, για να μην κάνουν κατάχρηση του χρόνου σας.

 Στο άρθρο 10, ουσιαστικά μιλάμε πάλι για υπερεξουσίες, οι οποίες παρέχονται στο Υπουργείο Εθνικής Οικονομίας και στον Διοικητή της ΑΑΔΕ. Θεωρούμε ότι, δεν πρέπει να υπάρχουν τέτοιες ασάφειες, θα πρέπει να ορίζονται ρητώς. Γιατί σύμφωνα με τα αναφερόμενα στο συγκεκριμένο άρθρο ο Διοικητής, θα αποφασίζει και για τις διαδικασίες για τις επακόλουθες ενέργειες έναντι των διοικούντων φορέων εκμετάλλευσης πλατφόρμας, αν τα υποβληθέντα στοιχεία είναι, ελλιπή ή ανακριβή, μπορεί να επιβάλει ποινές χάδια, μπορεί να επιβάλει ποινές τεράστιες. Αυτό όμως θα πρέπει να το γνωρίζουμε εκ των προτέρων. Θεωρούμε ότι δεν πρέπει να είναι στην ευχέρεια του διοικητή της ΑΑΔΕ, θα πρέπει να έχει καθοριστεί με την νομοθεσία.

 Στο άρθρο 13, αναφέρεται στις προθεσμίες. Είναι, θεμιτός ο ορισμός όπως σας είχα πει και την Τετάρτη αλλά, θα πρέπει να δούμε σε περίπτωση μη τήρησης της συγκεκριμένης νομοθεσίας, ποιες θα είναι οι κυρώσεις στον φορέα.

 Στο άρθρο 19, θεωρούμε όπως σας είχαμε πει ότι με την παρούσα ρύθμιση ενισχύονται οι τράπεζες οι οποίες παραβιάζουν τον ευρωπαϊκό κανονισμό και τον ν.4624/2019, άρα έχουμε τις ενστάσεις.

Στο άρθρο 20, επαναλαμβάνω ότι θεωρούμε ότι τα πρόστιμα όντως είναι μεγάλα. Θα πρέπει να γίνει μια διευκρίνιση ποιους αφορά αν αφορά και τρίτους φορείς, αν αφορά μικρομεσαίους.

Στο άρθρο 21, και εδώ αφορά την επεξεργασία και τα προσωπικά δεδομένα, θεωρούμε ότι είναι μια διάταξη, η οποία αφενός υπεισέρχεται σε ευαίσθητα προσωπικά δεδομένα, αφετέρου δεν ξέρω αν οι πληροφορίες, οι οποίες θα παίρνει η φορολογική διοίκηση αν είναι, επαρκής αν είναι, ακριβείς και πώς αυτό θα καθορίζεται γιατί, το να παίρνουμε πληροφορίες γενικά από ανοικτές πηγές είναι, μαχαίρι δίκοπο.

 Στο άρθρο 24, όπως σας είχα πει και την Τετάρτη, είμαστε κατά των εξουσιοδοτικών διατάξεων προς Υπουργεία και Υπουργούς. Θεωρούμε, ότι αυτά θα πρέπει να είναι ρητά καθορισμένα. Εδώ, υπάρχει και ένα ζήτημα με το γεγονός ότι θα μπορεί ο αρμόδιος Υπουργός, να αναθέσει σε ένα οργανισμό - εταιρεία, το οποίο θα αποτελεί κεντρική υπηρεσία διασύνδεσης.

 Στο άρθρο 25, στο οποίο θα πρέπει να δούμε στο κομμάτι των αυτόματων πληροφοριών μεταξύ των κρατών μελών. Μέχρι εδώ καλά, αλλά τι γίνεται στις αυτόματες πληροφορίες και στις διασυνδέσεις με κράτη, τα οποία είναι εκτός δικαιοδοσίας της Ευρωπαϊκής Ένωσης. Πώς αυτό ελέγχεται; Πώς οι πληροφορίες θα είναι στο σημείο και με την χρησιμότητα, την οποία θέλαμε.

 Επίσης, στο άρθρο 25, όσον αφορά τον δηλούντα φορέα εκμετάλλευσης θα πρέπει να δούμε, από ποιον θα επιλέγεται και ποιος μπορεί να είναι, τρίτος πάροχος πληροφοριών.

 Στο άρθρο 25, θα σταθώ για λίγο ακόμα θα γίνεται έλεγχος περί αληθείας και ακρίβειας των στοιχείων για το αντίτιμο που πιστώθηκε; Ναι μεν, θα γίνεται ένας έλεγχος της διαβίβασης των στοιχείων, αλλά δεν γίνεται καμία αναφορά και καταλαβαίνω ότι, θα γίνεται έλεγχος από τις αρμόδιες φορολογικές αρχές. Άλλωστε το γνωρίζουμε όλοι, αλλά δεν διευκρινίζεται πώς θα ελέγχεται, πχ το αντίτιμο, ενώ είναι σαφείς και οι πληροφορίες για τα υπόλοιπα στοιχεία τα πληροφοριακά στη διασύνδεση και στη διακίνηση των πληροφοριών, δεν γίνεται αναφορά στο αν θα ελέγχεται και με ποια διαδικασία το αντίτιμο, το οποίο πιστώθηκε στους λογαριασμούς.

 Στο άρθρο 26, θα σταθώ λίγο στη διασύνδεση όπως είπαμε δεν μπορούμε να κάνουμε τεχνικό έλεγχο και τεχνικές παρατηρήσεις, εν μέρει με κάλυψε η πρόθεση του κ. Υπουργού, όπως και του Προέδρου της Επιτροπής, για τον εκπαιδευτικό ρόλο τον οποίο πρέπει να έχει το κράτος. Συμφωνούμε. Είναι προς τη σωστή πλευρά. Θα θέλαμε, να πιέσετε περισσότερο την ΑΑΔΕ, οι πληροφορίες αυτές και τα email, όπως είπαμε να έρχονται σε τακτά και να είναι, μια αυτοματοποιημένη διαδικασία και όχι να γίνεται μία φορά το χρόνο, ή μια φορά το εξάμηνο, όπως γίνεται τώρα αλλά να γίνεται αυτόματα, όπως γίνεται κύριε Υπουργέ, με το ΦΠΑ, δηλαδή, στην περίπτωση μη υποβολής τον επόμενο μήνα ενημερώνεται ο φορολογούμενος για την μη αποστολή του ΦΠΑ.

Το ίδιο θα θέλαμε να γίνεται και τώρα, ούτως ώστε ο φορολογούμενος είτε είναι φυσικό πρόσωπο είτε είναι νομικό πρόσωπο δεν μπορεί να ελέγχει κάθε μήνα αν διαβιβάστηκε από το POS ή από την ταμειακή μηχανή, άρα, σε αυτό το κομμάτι συμφωνούμε.

Σε αυτό, το οποίο δεν πήραμε σαφείς απαντήσεις από την Ένωση Ελληνικών Τραπεζών γιατί μεταβίβασε το μπαλάκι στους παρόχους πληρωμών και της επεξεργασίας των πληρωμών αυτών, είναι οι χρεώσεις οι οποίες θα γίνονται στα POS και οι οποίες θα συνεχίζονται. Εδώ θα πρέπει να λάβουμε υπόψη μας, ότι ο όγκος, άρα, τα κέρδη όλων αυτών των παρόχων θα είναι μεγαλύτερα, σε μια κανονική οικονομία θα έπρεπε αυτό να κατεβάσει τα κόστη, να γίνουν οικονομίες κλίμακος, άρα, οι χρεώσεις και οι προμήθειες τις οποίες θα κάνουν προς τις επιχειρήσεις να είναι μικρότερες. Αλλά, σε μια οικονομία η οποία χαρακτηρίζεται από ολιγοπώλια, όπως είναι η ελληνική, θεωρούμε, ότι αυτό δεν θα φτάσει στις επιχειρήσεις, κυρίως αυτές οι οποίες είναι μικρές, οι πιο μεγάλες έχουν άλλο τρόπο να ελέγχουν τα κόστη τους, δεν είμαστε υπέρ του κράτους πατερούλη, αλλά θεωρούμε, ότι εδώ πέρα θα πρέπει να γίνει ένας σοβαρός έλεγχος στις προμήθειες και στις χρεώσεις.

Από εκεί και πέρα στο κομμάτι, το οποίο αφορά το ΤΑΙΠΕΔ, σας τονίσαμε από πριν, ότι είμαστε κατά της λογικής της μετοχοποίησης. Είχαμε πει, ότι η μεταβίβαση κινητών και ακινήτων στη δικαιοδοσία του ΤΑΙΠΕΔ, ήταν στα πλαίσια της εγγύησης των δανείων τα οποία έλαβε το Ελληνικό Κράτος. Άρα, θεωρούμε, ότι δεν πρέπει να μπούμε σε μια λογική ξεπουλήματος, το Ελληνικό Κράτος θα πρέπει να κρατήσει τα ασημικά του, να τα εκμεταλλευτεί με το βέλτιστο τρόπο, για να μπορέσει να αποπληρώσει τα όποια χρέη του και όχι να μπει στη διαδικασία ξεπουλήματος, με μια μορφή μάλιστα και με μια διαδικασία, η οποία παραπέμπει στην πρώην Ανατολική Γερμανία και στο μοντέλο το οποίο εφαρμόστηκε εκεί.

Τέλος, θα πρέπει να σταθώ και εγώ λίγο στην επιστολή την οποία λάβαμε και σας ευχαριστούμε, κύριε Πρόεδρε, από την Ένωση Λειτουργών, η οποία τονίζει και αυτή από τη μεριά της την επιφύλαξη όσον αφορά τη βραχεία προθεσμία στην οποία θα γίνεται αυτή η διαδικασία όσον αφορά τον έλεγχο. Ξέρουμε ότι έχουν κάποιες ευαισθησίες οι Δικαστικοί, θέλουν το χρόνο τους, αυτό όμως δεν μπορεί να τους το στερήσει κανείς.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. Δημοκρατικό Πατριωτικό Κίνημα «ΝΙΚΗ»):** Ευχαριστώ, κύριε Πρόεδρε. Κύριε Υπουργέ, είναι προφανές, ότι οι περισσότερες διατάξεις του υπό ψήφιση νομοσχεδίου, αναφέρονται στην ενσωμάτωση της Ευρωπαϊκής Οδηγίας στο ελληνικό δίκαιο. Mια Οδηγία που μας βρίσκει σύμφωνους στο μεγαλύτερο μέρος των προτεινόμενων διατάξεων, αφού διευρύνει τις δυνατότητες διοικητικής συνεργασίας μεταξύ των κρατών-μελών στο τομέα της φορολογίας και καθιστά ευκολότερη τη δυνατότητα πολλαπλών διασταυρώσεων και την ανταλλαγή πληροφοριών χρήσιμων για τις Ελεγκτικές Αρχές.

 Σήμερα, όμως, θα θέλαμε να αναφερθούμε στα σημεία εκείνα του νομοσχεδίου που πρέπει να τύχουν έντονης κριτικής, διότι δεν απαντούν στις εύλογες ανησυχίες μας, που εντάθηκαν ακόμη περισσότερο γιατί δεν δόθηκαν σαφείς και ξεκάθαρες απαντήσεις από τα αρμόδια κυβερνητικά όργανα. Ψέξαμε την Κυβέρνηση, ότι η ανταλλαγή πληροφοριών μέσω της διοικητικής συνδρομής, έχει ουσιαστικά αποτελέσματα μόνο εφόσον οδηγεί στην έγκαιρη σύλληψη της φοροδιαφυγής. Προς τούτο αναφερθήκαμε στα τραπεζικά κεφάλαια του 2015 που μεταφέρθηκαν στο εξωτερικό. Η Κυβέρνηση όχι μόνο δεν αξιοποίησε τις διατάξεις περί διοικητικής συνδρομής, αλλά με ολιγωρία, συνεπικουρούμενη από τον δυσκίνητο ελεγκτικό μηχανισμό, άφησε να παρέλθει η πενταετία και να παραγραφούν χιλιάδες υποθέσεις. Κατά την ακρόαση των εξολοινοβουλευτικών προσώπων, ρωτήσαμε για το θέμα το διοικητή της ΑΑΔΕ, αλλά δεν πήραμε καμία απάντηση. Επομένως, ως συμπέρασμα μπορούμε να σχολιάσουμε, ότι η Κυβέρνηση είναι πολύ καλή και γρήγορη στην ενσωμάτωση διατάξεων, αλλά ανίκανη και αδιάφορη για τη σωστή και επιτυχημένη εφαρμογή τους.

Με το άρθρο 6 του νομοσχεδίου, για πρώτη φορά δίνεται η δυνατότητα σε υπαλλήλους ξένων φορολογικών Αρχών να δημιουργούν διοικητικές έρευνες στην Ελλάδα. Η «ΝΙΚΗ» εξέφρασε την επιφύλαξή της για τη διάταξη αυτή, καθώς δημιουργούνται σοβαρά ζητήματα κρατικών συμφερόντων. Το απλό ερώτημα που θέτουμε, που θέλουμε να απευθύνουμε στην Κυβέρνηση, είναι. Φρόντισε η Κυβέρνηση να πάρει τα κατάλληλα μέτρα ώστε να διασφαλίσει τα συμφέροντα του ελληνικού δημοσίου; Αν υποθέσουμε, ότι η ελληνική φορολογική Αρχή συναινεί για τη διενέργεια διοικητικού ελέγχου σε μια γερμανική εταιρεία που εδρεύει και φορολογείται στην Ελλάδα, πώς διασφαλίζεται η κυβέρνηση ότι οι Γερμανοί υπάλληλοι που θα διενεργήσουν τη διοικητική έρευνα και θα συλλέξουν αποδεικτικά στοιχεία για την υπόθεση θα αξιοποιήσουν αυτά με γνώμονα τα ελληνικά και όχι τα γερμανικά συμφέροντα; Αυτά τα ζητήματα ζητούν απαντήσεις.

 Με τα άρθρα 10, 20 έως 23 και 25 του νομοσχεδίου, θεσμοθετείται η υποχρέωση των διαχειριστών πλατφορμών για ανταλλαγή πληροφοριών με τις φορολογικές Αρχές, όσον αφορά τους πωλητές που αξιοποιούν τις πλατφόρμες. Όντως μπαίνει μια τάξη για τη φορολογική συμμόρφωση των ασχολούμενων κυρίως με τις μισθώσεις Airbnb. Όμως, εφιστούμε την προσοχή στο Υπουργείο Οικονομικών, ότι θα πρέπει να αντιμετωπιστεί αποτελεσματικά το σερφάρισμα στο διαδίκτυο, όπου πωλητές που παρέχουν υπηρεσίες μίσθωσης ακίνητης περιουσίας χωρίς να εντάσσονται σε πλατφόρμες, αναζητούν απευθείας πελάτες κυρίως από το εξωτερικό σε πιο προσιτές τιμές. Ενδεχόμενα, μετά τα συγκεκριμένα μέτρα, το φαινόμενο αυτό μπορεί να ενταθεί και να επιστρέψουμε πάλι σε μεγάλα ύψη φοροδιαφυγής.

Η παράταση της προθεσμίας υποβολής δήλωσης καταβολής του τέλους παρεπιδημούντων και η παράταση του χαρακτηρισμού του 10% των ετησίων αποδόσεων υπέρ τρίτων του γενικού προϋπολογισμού του κράτους ως δημόσιων εσόδων που προβλέπεται από τα άρθρα 30 και 31 του νομοσχεδίου, δείχνουν τη προχειρότητα του επιτελικού κράτους και που πνίγεται σε μια κουταλιά νερό και δεν μπορεί να διεκπεραιώσει έγκαιρα προγραμματισμένες αποφάσεις για τις οποίες είχε προγενέστερα νομοθετήσει με συγκεκριμένο χρονοδιάγραμμα.

Αφήσαμε στο τέλος το μεγάλο θέμα που η Κυβέρνηση το πέρασε στα κρυφά, κάτω από τον πήχη της διαβούλευσης, δηλαδή, το δικαίωμα του ΤΑΙΠΕΔ να κάνει τοποθετήσεις στο Χρηματιστήριο με τους όρους και κανόνες που ισχύουν για όλες τις επιχειρήσεις. Δυστυχώς δεν δόθηκαν πειστικές απαντήσεις, τόσο σε επίπεδο της κυβέρνησης όσο και σε επίπεδο εκπροσώπησης του Ταμείου. Θέλουμε πραγματικά να είμαστε καλόπιστοι και να δεχθούμε, ότι η προσπάθεια της κυβέρνησης δεν υποκρύπτει άλλες μεθοδεύσεις παρά μόνο την αποδοτικότερη λύση για το δημόσιο συμφέρον. Αυτό ακριβώς είναι και στο επίκεντρο της φιλοσοφίας του ΤΑΙΠΕΔ, που επιδιώκει την προώθηση και την ενίσχυση της αναπτυξιακής δυναμικής της ελληνικής οικονομίας, με προσέλκυση επενδύσεων και παραγωγή εθνικού πλούτου. Και ξαφνικά, μέσα σε μια νύχτα, εγκαταλείπονται όλοι αυτοί οι στόχοι και ξεπουλιέται ο εθνικός πλούτος και προσκαλεί επενδυτές στη χώρα, «τα κοράκια», τα funds, που αγοράζουν μισοτιμής και πουλάνε σε υπέρογκες τιμές. Θέλουμε να πιστεύουμε, ότι αυτή η εξέλιξη δεν έγινε κάτω από την ασφυκτική πίεση των δανειστών.

Το 2016, όταν ο ΣΥΡΙΖΑ δημιούργησε το Υπερταμείο και υποθήκευε τη περιουσία του ελληνικού λαού, μας είπαν, ότι το έκανε κάτω από πιέσεις για να αποφύγει τη πτώχευση η χώρα. Σήμερα η Κυβέρνηση το κάνει, κατά τα λεγόμενά της, όχι κάτω από πίεση, αλλά επειδή πιστεύει, ότι θα μοσχοπουλήσει τις μετοχές στο Χρηματιστήριο και θα αποπληρώσει γρήγορα τους δανειστές. Όμως, δεν μπορεί η Κυβέρνηση να κοροϊδέψει κανέναν. Γνωρίζει κανείς συνάδελφος μέσα σε αυτή την αίθουσα, αν υπάρχει παγκοσμίως έστω ένας επαγγελματίας επενδυτής του Χρηματιστηρίου που θα πάει να αγοράσει μετοχές σε υψηλές τιμές; Τα funds που μπαίνουν στο Χρηματιστήριο, είναι σίγουροι, ότι οι τιμές είναι χαμηλές, ή έστω προσιτές και ότι βραχυπρόθεσμα θα προκύψουν μεγάλες υπεραξίες. Όμως, αλήθεια, η Κυβέρνηση, παίρνοντας τις αποφάσεις αυτοβούλως, δεν προβληματίζεται σε ποια χέρια θα καταλήξουν τελικά οι μετοχές; Γιατί είναι πέρα από βέβαιο, ότι τα funds, μόλις πάρουν τα προβλεπόμενα κέρδη, θα πουλήσουν και θα φύγουν. Ξέρει κανείς, ή δεν προβληματίζεται, πού θα καταλήξουν οι χρήσιμες και κερδοφόρες εταιρείες, όπως αεροδρόμια, ΕΛΠΕ, ΑΤΤΙΚΗ ΟΔΟΣ και άλλες; Τέτοιες νομοθετικές πρωτοβουλίες, θέλουν ευρύτερη πλειοψηφία, γιατί το ξεπούλημα της κρατικής περιουσίας, δεν έχει καμία ανοχή από τη κοινωνία μας. Πάρτε λοιπόν τις διατάξεις πίσω, ή εξηγήστε στο λαό τα κίνητρα που σας οδήγησαν σε αυτές τις αποφάσεις.

Η «ΝΙΚΗ» θεωρεί, για να μην αυξηθούν περαιτέρω οι οικονομικές και κοινωνικές ανισότητες, πρέπει με μεθοδικότητα και επιμονή να εφαρμοστούν οι κατάλληλες πολιτικές, ώστε η μεσαία τάξη, που αποτελεί ουσιαστικό πυλώνα για τη σταθερότητα της δημοκρατίας, να επανακάμψει και να επανενταχθεί στη παραγωγική διαδικασία της χώρας. Γι’ αυτό το λόγο πρέπει να εφαρμοστεί μία δυναμική μεταρρυθμιστική πολιτική με επίκεντρο τους νέους και τη μεσαία τάξη, ώστε να παραχθεί ο πλούτος που θα οικοδομήσει σταθερές προοπτικές για την ελληνική οικονομία.

Αυτό θα επιτευχθεί μόνο εφόσον δημιουργηθούν στην κοινωνία κατάλληλες συνθήκες με σταθερό πολιτικό κλίμα και αποφασιστικές μεταρρυθμίσεις, μείωση φορολογικών συντελεστών, που θα προσελκύσει επενδυτές και θα διαμορφώσει ένα κλίμα εμπιστοσύνης για την ελληνική οικονομία. Αυτή η πολιτική εξασφαλίζει πρόοδο και ευημερία για όλους τους πολίτες της χώρας μας. Η «ΝΙΚΗ» θα αγωνίζεται με όλες τις δυνάμεις που διαθέτει, για να εξασφαλίσει το δημόσιο συμφέρον, που είναι συνυφασμένο με την αξιοποίηση του εθνικού πλούτου και όχι το ξεπούλημά του.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Να ευχηθώ σε όλους τους συναδέλφους μου καλό μήνα. Να ευχηθώ και σε εσάς προσωπικά συγχαρητήρια για την εκλογή σας. Αντικαθιστώ τον κ. Κόντη. Θα ήθελα, λοιπόν, να αναφέρω ότι δεν είμαστε σύμφωνοι με το να εισαχθεί μέσω του ΤΑΙΠΕΔ το Αεροδρόμιο «Ελευθέριος Βενιζέλος».

Επίσης, θέλω να σας αναφέρω και να κάνω μια ερώτηση στον κ. Θεοχάρη. Υπάρχουν κάποιες εταιρείες όπου στέλνει κάποιος χρήματα στο εξωτερικό. Αυτός που στέλνει τα χρήματα υπάρχει ένα πλαίσιο να μην στέλνει χρήματα προς τρομοκρατικές οργανώσεις, τέλος πάντων κ.λπ., υπάρχει κάποιο πλαίσιο λειτουργίας. Υπάρχει πλαίσιο που να κάνουμε έλεγχο σε αυτούς τους ανθρώπους που στέλνουν αυτά τα ποσά, που πολλές φορές είναι μικροποσά, αλλά μέσα στη διάρκεια του χρόνου είναι σεβαστό ποσό; Γίνεται έλεγχος αν αυτά τα χρήματα είναι φορολογημένα;

Επί του νομοσχεδίου επιφυλασσόμεθα για την Ολομέλεια και θα τα πούμε μέσα στην Ολομέλεια.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, θα ήθελα, καταρχήν, να συνοψίσω το πλαίσιο μέσα στο οποίο η «Πλεύση Ελευθερίας» αντιμετωπίζει το νομοσχέδιο. Η γενική μας στάση είναι ότι βλέπουμε πολλά θετικά σημεία στην οδηγία της Ευρωπαϊκής Ένωσης, ιδιαίτερα όσον αφορά τις προθέσεις της για την καλύτερη πάταξη της φοροδιαφυγής. Ωστόσο, θεωρούμε ότι η δυνατότητα επίτευξης ενός τέτοιου στόχου είναι περιορισμένη στο εν λόγω νομοσχέδιο. Κάποια άρθρα, τα οποία αφορούν τους μικτούς ελέγχους εφοριακών από άλλες χώρες της Ευρωπαϊκής Ένωσης, μας βρίσκουν αντίθετους. Ωστόσο, προτιθέμεθα να ψηφίσουμε θετικά κάποια άλλα άρθρα, τα οποία προβλέπουν την καλύτερη σύνδεση ανάμεσα στις POS και στις ταμειακές μηχανές, καθώς και στην ανταλλαγή αυτόματα πληροφοριών.

Όσον αφορά το ζήτημα της γλώσσας που υπάρχει, ο κ. Υπουργός την περασμένη Τετάρτη είχε δώσει μία απάντηση ως προς αυτό, τον ακούμε. Ωστόσο, θα ήθελα να υπάρχει μια διευκρίνιση γενικόλογη, γιατί δεν χρειάζεται να πάμε σε συγκεκριμένα παραδείγματα. Ωστόσο, το θέμα είναι κάποιας ουσίας και όχι μόνο σε σχέση με αυτό το νομοσχέδιο, αλλά σε σχέση και με άλλα νομοσχέδια, ότι η κακή ή άστοχη μετάφραση από ξένες γλώσσες στα ελληνικά κάποιων οδηγιών της Ευρωπαϊκής Ένωσης, δεν είναι απαραίτητα δημιουργική μετάφραση. Συνεχίζω να έχω επιφυλάξεις απέναντι στον τρόπο με τον οποίο έχουν μεταφραστεί κάποιες λέξεις και κάποιοι όροι. Νομίζω ότι δεν είναι ακριβείς, ούτε ιδιαίτερα δημιουργικοί. Είναι μάλλον άστοχη μετάφραση και γίνεται για λόγους οι οποίοι δεν είναι πάντοτε ξεκάθαροι. Εν πάση περιπτώσει, αυτή είναι μια τεχνική συζήτηση, την οποία γνωρίζω πολύ καλά αγγλικά, βέβαια και είμαι σε θέση να το πω σε σχέση με κάποιους όρους. Δεν είμαι νομικός, έχω όμως ζητήσει, μετά την απάντηση του κ. Υφυπουργού, τη γνώμη κάποιων νομικών και δεν είμαι εντελώς πεπεισμένος ότι πρόκειται για μία θετική, δημιουργική συμβολή στη μεταφορά και την ενσωμάτωση της Οδηγίας στο σύστημα το εθνικό του ελληνικού δικαίου, αλλά αυτό είναι μια ευρύτερη συζήτηση που θα πρέπει να μας απασχολήσει, ίσως μέσα σε ένα διαφορετικό πλαίσιο.

Τώρα, όσον αφορά τα άρθρα για τα οποία ήδη εκφράσαμε επιφυλάξεις σε προηγούμενες συζητήσεις, δεν θα τα επαναλάβω, γιατί νομίζω ότι είχαμε την ευκαιρία να μιλήσουμε συγκεκριμένα. Πρόκειται για τα άρθρα 12, 14, 25 και, τα άρθρα, 33 με 35. Θα ήθελα, ωστόσο, να παρατηρήσω και μάλλον να ρωτήσω και τον κύριο Υφυπουργό να μας δώσει αν έχει τη δυνατότητα στην παρέμβασή του, μια διευκρίνιση για το άρθρο 32.

Το άρθρο 32 συγκεκριμένα αυτό που κάνει είναι ότι επεκτείνει στα έτη 2024 και 2025, όπως το ονομάζει, το να ψηφίζονται στον προϋπολογισμό δημοσίων επενδύσεων οι πιστώσεις στην μείζονα κατηγορία 29 συγκεντρωτικά. Αυτό που παρατηρούμε από τον τρόπο με τον οποίο διατυπώνεται το άρθρο, είναι ότι η επέκταση αυτής της ρύθμισης, προφανώς, προσπαθεί να διευκολύνει την ψήφιση κάποιων πιστώσεων. Ακριβώς ποιο είναι το σκεπτικό πίσω από αυτό και τι επιτυγχάνει, δεν είναι πολύ σαφές από το νομοσχέδιο. Διατηρούμε κάποια επιφύλαξη απέναντι στο κατά πόσο αυτές οι πρακτικές θα πρέπει να βλέπονται πάντα με θετικό βλέμμα, γιατί, ενδεχομένως, θέλουν να επισπεύσουν κάποιες διαδικασίες, που, για να γίνουν με την βέλτιστη πρακτική, θα μπορούσαν να ήταν πιο αναλυτικές. Ωστόσο, θα περιμένουμε να ακούσουμε την εξήγηση του κ. Υφυπουργού για να πάρουμε κάποια σαφέστερη θέση.

Θα ήθελα τώρα να περάσω στο ζήτημα των άρθρων, για να παραπέμψω στον Γιώργο Σεφέρη, αυτό που θα ονομάσω την «ουρά» του νομοσχεδίου, που είναι τα άρθρα 33, 34 και 35 και αφορούν το Υπερταμείο. Για αυτά μίλησαν και οι αγορητές και οι εισηγητές άλλων κομμάτων της Αντιπολίτευσης. Έχουμε κι εμείς παρόμοιες επιφυλάξεις σοβαρού χαρακτήρα. Πρέπει να πω εδώ ότι αυτές οι επιφυλάξεις πηγάζουν από το γεγονός ότι η «Πλεύση Ελευθερίας» υπήρξε αντίθετη στο τρίτο μνημόνιο. Υπήρξε αντίθετη στα μνημόνια όλα και θεωρούμε ότι η σύσταση του Υπερταμείου και η διαδικασία με την οποία αυτό εκποιεί τον εθνικό πλούτο, ιδίως τον εθνικό πλούτο από επιχειρήσεις του Δημοσίου, οι οποίες είναι επιτυχημένες και κερδοφόρες, είναι ζημιογόνα για τον ελληνικό λαό και για το μέλλον των παιδιών μας.

Συνεπώς, θεωρούμε ότι αν πάρουμε μια στάση, όπως αυτή που περιέγραψε ο κ. Υφυπουργός στην προηγούμενη συνεδρίαση της Επιτροπής, ότι πρέπει να συμφιλιωθούμε το τι είμαστε «παντρεμένοι» με το Ταμείο για 99 χρόνια, εμείς δεν θέλουμε να συμφιλιωθούμε με αυτό και θεωρούμε ότι πρέπει, ως Αντιπολίτευση, να χρησιμοποιούμε κάθε ευκαιρία για να αγωνιζόμαστε ενάντια σε αυτή την απόφαση, η οποία είναι μια απόφαση ζημιογόνα, επαναλαμβάνω, και για το παρόν και για το μέλλον της χώρας. Συνεπώς, ως θέμα αρχής, είμαστε ενάντια στην υπερδιευκόλυνση διαδικασιών με τις οποίες το Υπερταμείο εκποιεί περιουσιακά στοιχεία του.

Στο πλαίσιο αυτό, αρθρώσαμε κάποιες συγκεκριμένες ενστάσεις, οι οποίες ξεφεύγουν, όμως, από αυτό το γενικότερο πλαίσιο της εναντίωσης μας και αφορούν τον ρόλο του Ελεγκτικού Συνεδρίου. Αν θα θυμούνται τα μέλη της Επιτροπής, ήμασταν το μόνο κόμμα στις αρχικές συνεδριάσεις που ζήτησε να παραβρεθούν εκπρόσωποι από το Ελεγκτικό Συνέδριο στην ακρόαση φορέων. Ενώ αυτό, για τους λόγους που ξέρουμε, δεν στάθηκε δυνατό, είχαμε από το Ελεγκτικό Συνέδριο μια πρώτη επιστολή, με την οποία διαμαρτύρονταν. Είχαμε και μια δεύτερη επιστολή, την οποία ο Πρόεδρος είχε την πρόνοια να διανείμει στα μέλη της Επιτροπής και αυτή εξηγεί με πιο συγκεκριμένο τρόπο τους λόγους για τους οποίους το Ελεγκτικό Συνέδριο εκφράζει αντίθεση στην συντόμευση της διαδικασίας του ελέγχου πριν καθοριστούν οι συμφωνίες.

Και θα ήθελα εδώ, να μου δοθεί η ευκαιρία, να αναφερθώ στο επίμαχο σημείο. Μου κάνει εντύπωση και μας κάνει εντύπωση, από την πλευρά της Πλεύσης Ελευθερίας, το γεγονός ότι η εκπρόσωπος του ΤΑΙΠΕΔ, βεβαίως, μίλησε για συμφωνία του Υπερταμείου με τις διατάξεις των άρθρων 33 και 35, που αφορούν την συντόμευση της διαδικασίας.

Και διαβάζω από το κείμενο του διοικητικού συμβουλίου της Ένωσης Δικαστικών Λειτουργών του Ελεγκτικού Συνεδρίου, για να κατατεθεί στα πρακτικά. Λέει εδώ ότι «διατηρούμε όμως επιφύλαξη αν ο καθορισμός μιας τόσο βραχείας προθεσμίας είναι σε όλες τις περιπτώσεις είτε πρόκειται για διαδικασία βιβλίου προσφορών είτε για δημόσια πρόταση, απολύτως αναγκαίος, αφού διαφορετικά δεν θα συνάδει με τη σοβαρότητα του ελέγχου που η διαφύλαξη του κύρους του Ελεγκτικού Συνεδρίου επιβάλλει και ο νομοθέτης επιδιώκει. Πολύ περισσότερο που η εμπειρία για το αν ο χρόνος αυτός, οι 48 ώρες δηλαδή, επαρκεί για την προσήκουσα διεξαγωγή του ελέγχου δεν υπάρχει, καθόσον συμβάσεις διάθεσης μετοχών με τις ανωτέρω διαδικασίες δεν έχουν μέχρι τώρα ελεγχθεί από το δικαστήριο, με βάση την ισχύουσα διάταξη της παραγράφου 13 του άρθρου 5 του ν.3986/2011.»

Με άλλα λόγια, το Ελεγκτικό Συνέδριο, δεν εγκρίνει τη συντόμευση αυτής της διαδικασίας και θεωρεί ότι δεν μπορεί να προβεί σε αποτελεσματικό έλεγχο εντός αυτών των πολύ στενών πλαισίων. Εμείς θα θέλαμε το Ελεγκτικό Συνέδριο, για λόγους και νομικής τάξης και θεσμικής διαφάνειας, να έχει αυτόν τον ρόλο και συνεπώς, καλωσορίζουμε την επιστολή αυτή και θα θέλαμε να πούμε ότι, ενώ δεν είχαμε καμία ανάμειξη σε αυτό, η απάντηση του Ελεγκτικού Συνεδρίου μας εντυπωσιάζει από τη σκοπιά του ότι συμφωνεί, απολύτως, με αυτό που περιμέναμε ότι θα πρέπει να έρθει από το Ελεγκτικό Συνέδριο, όταν θέσαμε το θέμα στην πρώτη συνεδρίαση για τις 48 ώρες.

Συνοψίζω, λοιπόν, λέγοντας ότι διατηρούμε σκεπτικισμό απέναντι στο νομοσχέδιο, ιδίως για το κομμάτι του που αφορά το Υπερταμείο στο τέλος, αλλά και κάποιες διατάξεις της μεταφοράς της Ευρωπαϊκής Οδηγίας στο ελληνικό δίκαιο. Αλλά, τα άρθρα, τα οποία θεωρούμε ότι συμβάλλουν στην πιο αποτελεσματική πάταξη φοροδιαφυγής, είμαστε διατεθειμένοι να τα ψηφίσουμε θετικά.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε Καζαμία. Ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών και κλείνουμε με την τοποθέτηση του Υφυπουργού Εθνικής Οικονομίας και Οικονομικών του κυρίου Θεοχάρη. Για 10 λεπτά κύριε Υφυπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πάρα πολύ κύριε Πρόεδρε. Ευχαριστώ όλους, για την εποικοδομητική συζήτηση στη διάρκεια όλων αυτών των συνεδριάσεων. Καταλήγουμε σιγά σιγά και με την δεύτερη ανάγνωση, την τέταρτη συνεδρίαση γι’ αυτό το νομοσχέδιο. Επιτρέψτε μου λίγο να μαζέψω κάποιες παρατηρήσεις, ενδεχομένως και για θέματα που συζητήθηκαν τώρα, αλλά και προηγούμενα.

Θα ξεκινήσω, ίσως, με το πιο σημαντικό. Εγώ θα σας έλεγα -και ιδιαίτερα στον κ. Καζαμία, γιατί αναφέρθηκε πολύ στην επιστολή αυτή- στους αγαπητούς συναδέλφους της αντιπολίτευσης, ότι μετά τη συνεδρίαση, θα πρέπει να συγχαρείτε τον Πρόεδρο της Επιτροπής, διότι δεν κάλεσε το διοικητικό συμβούλιο εδώ του Ελεγκτικού Συνέδριου. Εγώ δεν έχω ξαναδεί επιστολή δικαστικού σώματος προς την νομοθετική εξουσία, κρίνοντας την εκτελεστική εξουσία και να συμφωνεί τόσο πολύ. Τέτοια συμφωνία μεταξύ των δικαστών και ενός νομοθετήματος δεν έχει ξαναγίνει στα κοινοβουλευτικά πρακτικά.

Και εξηγώ. Ξεκινάει αυτή η επιστολή λέγοντας το εξής. Ότι δεν υπάρχει υποχρέωση και δεν επιβάλλεται ο έλεγχος του Ελεγκτικού Συνεδρίου στις συμβάσεις διάθεσης μετοχών. Δεν έχουμε καμία υποχρέωση, αυτού του είδους οι συμβάσεις, να περάσουν από το Ελεγκτικό Συνέδριο. Παρόλα αυτά, έρχεται η Κυβέρνηση και τις υποβάλλει στον έλεγχο του Ελεγκτικού Συνεδρίου, για λόγους διαφάνειας. Πρώτον.

Δεύτερον, παρατηρείται ότι ως προς το αρμόδιο για τη διενέργεια του ελέγχου όργανο, το πρόβλημα που είχε επισημανθεί από την Ολομέλεια, θεραπεύεται με τη ρύθμιση του νομοσχεδίου. Πηγαίνει στο κλιμάκιο, αντί στο μονοπρόσωπο όργανο. Και εδώ ερχόμαστε και κάνουμε αυτά, τα οποία μας έχει ζητήσει το Ελεγκτικό Συνέδριο. Και συμφωνεί, λοιπόν, ως προς αυτό. Απομένει, λοιπόν, μας λέει το ζήτημα των 48 ωρών.

Πρώτα από όλα, λέει πως δεν παραγνωρίζει ότι δια της παραπομπής στο άρθρο 9 παράγραφος 4 του ν.3986/2011, όπως αναδιατυπώνεται με το άρθρο 35 αυτού του νομοσχεδίου, προβλέπεται ο εκ των προτέρων ορισμός δικαστή του κλιμακίου, για να παρακολουθεί τη διεξαγόμενη διαδικασία κατά τη διάρκεια της διεξαγωγής της, είτε αυτή είναι δημόσια προσφορά είτε η διαδικασία του book building. Συνεπώς, το Ελεγκτικό Συνέδριο δεν ελέγχει σε 48 ώρες, ελέγχει καθόλη τη διάρκεια της διαδικασίας και έχει άλλες 48 ώρες όταν αυτή είναι έτοιμη να ολοκληρωθεί, για να ολοκληρώσει τον έλεγχο.

Άρα, αναγνωρίζει πως του δίνουμε πολύ περισσότερο χρόνο για να το υλοποιήσει. Και λέει, βέβαια, για μένα το αυτονόητο και το καταλαβαίνω, ας το πω έτσι, κρατάει μια επιφύλαξη, γιατί λέει δεν έχουμε και την εμπειρία για το αν ο χρόνος αυτός επαρκεί για την προσήκουσα διεξαγωγή του ελέγχου, καθότι δεν υπάρχει εμπειρία, δεν το έχουμε ξανακάνει. Δεν έχουμε ξανά ελέγξει αυτού του είδους συμβάσεις, διότι δεν είχαν υποχρέωση. Λέει λοιπόν. Ε δεν είμαστε σίγουροι, μπορεί κάποια περίοδο να χρειαστούμε λίγο παραπάνω χρόνο.

Καλύτερη συμφωνία από αυτήν εδώ την επιστολή, ως προς τις 48 ώρες και ως προς τις διατάξεις του νομοσχεδίου αυτού, δε θα μπορούσαμε να βρούμε, ακόμα κι αν την είχαμε γράψει εμείς. Εμείς ως Kυβέρνηση, να την γράφαμε και να σας τη δίναμε, καλύτερη δεν θα ήταν. Όσον αφορά το 1,7 εκατομμύρια, γιατί ήταν η άλλη κριτική που ακούσαμε, λέει πως «εναρμονίζεται με τα γενικώς ισχύοντα και θεωρούμε πως ο εμπλουτισμός των διατάξεων για τον εκ των προτέρων ορισμό εισηγητή δικαστή, μπορεί να συμβάλει στην ταχύτερη διεξαγωγή του ελέγχου». Συμφωνεί, δηλαδή και με το 1,7 εκατομμύρια. Λοιπόν, μετά από αυτό, μετά από αυτή την ταφόπλακα στις αντιρρήσεις, ελπίζω να ξανασκεφτείτε όσοι δεν θέλατε να ψηφίσετε και τις διατάξεις, την «ουρά» του νομοσχεδίου, έτσι όπως αναφερθήκατε, με ποιητική διάθεση κύριε Καζαμία.

Τώρα, είναι θετικό και χαίρομαι, που υπάρχει έτσι σε γενικές γραμμές μια ευρεία συναίνεση για τον κορμό του νομοσχεδίου, που είναι η προσπάθεια να αντιμετωπίσουμε τη φοροδιαφυγή. Ακούστηκε η διαχρονική αποτυχία κτλ κτλ. και από το ΚΚΕ η συνάδελφός η κυρία Κομνηνάκα και ενδεχομένως και άλλοι. Κοιτάξτε, η μάχη για τη φοροδιαφυγή είναι μαραθώνιος. Θα έλεγα κάτι παραπάνω από μαραθώνιος, είναι συνεχής. Πάντοτε βρίσκουν τον τρόπο να ξεφύγουν ή προσπαθούν να βρουν και πάντοτε έρχεται η φορολογική διοίκηση και επειδή δεν φτάνει μόνη της η φορολογική διοίκηση, δεν μπορεί να κάνει ότι θέλει, χρειάζεται και η νομοθετική εξουσία να έρθει, να δώσει τα αντίστοιχα κατάλληλα εργαλεία, επικαιροποιημένα, σύμφωνα με τις νέες ηλεκτρονικές μεθόδους και οτιδήποτε άλλο.

Άρα, θα είμαστε εδώ και θα συζητάμε για τη φοροδιαφυγή και εμείς και τα παιδιά μας και τα εγγόνια μας. Αυτό είναι δεδομένο. Μπορούμε να είμαστε λίγο καλύτερα επιτυχημένοι ή λίγο χειρότερα. Σας έδωσα και τα στοιχεία, τα έδωσε και ο Διοικητής, πώς ήταν τα πράγματα όταν ήταν αρρύθμιστη η αγορά του Airbnb και πώς είναι τα πράγματα τώρα, όταν έχει υπερδεκαπλασιαστεί το έσοδο το οποίο παίρνουμε και έχει μειωθεί η φοροδιαφυγή σε αυτόν τον τομέα. Άρα, δεν χρειάζεται να αυτομαστιγωνόμαστε.

Τέθηκε και ένα ευρύτερο, βέβαια, θέμα, κατά πόσον η οικονομία αυτή του διαμοιρασμού ευνοεί τους μεγάλους ομίλους, ευνοεί το ένα ή ευνοεί το άλλο. Κοιτάξτε, αυτός, ο οποίος δεν είχε πρόσβαση να νοικιάσει το ένα του δωματίου ή το ένα του σπίτι στο νησί ή οτιδήποτε άλλο, ήταν ο μικρός και ο μικρομεσαίος, ο οποίος έπρεπε να ανοίξει ιστοσελίδες, να πληρώσει μάρκετινγκ, να πάει στο Λονδίνο ή στη Γερμανία ή στις διάφορες εκθέσεις και να πουλήσει το προϊόν του. Και αυτός δεν είχε αυτή τη δυνατότητα. Γιατί, ενδεχομένως, να δούλευε όλη μέρα και αυτό να ήθελε να είναι ένα πρόσθετο εισόδημα κτλ..

Αυτές, λοιπόν, οι πλατφόρμες, έδωσαν διέξοδο σε αυτούς τους μικρούς και τη δυνατότητα να αξιοποιήσουν την περιουσία, η οποία ήταν αναξιοποίητη. Αυτό, όμως, δεν σημαίνει, ότι επειδή έχουν τώρα πια μια δυνατότητα να αξιοποιήσουν μία περιουσία- ο ξενοδόχος μπορούσε και πριν και μπορεί και τώρα, έχει τα μέσα και τις δυνατότητες - πρέπει να έχουν και εισοδήματα, τα οποία πρέπει να είναι κρυφά και να μην φορολογούνται. Θα συνεχίσουμε, λοιπόν, προς αυτή την κατεύθυνση.

Αναφέρθηκε ο κ. Μαμουλάκης στην ετήσια υποχρέωση επιχειρησιακού σχεδίου για τη βραχυχρόνια μίσθωση. Κοιτάξτε. Η ΑΑΔΕ είναι Ανεξάρτητη Αρχή και συνεπώς, εποπτεύεται και ελέγχεται από το Κοινοβούλιο. Μπορούμε να ζητήσουμε από την ΑΑΔΕ να μας δίνει ό,τι θέλουμε. Όμως, έχει ετήσια μελέτη, το στρατηγικό της και το επιχειρησιακό της σχέδιο και την έκθεσή της, την οποία υποβάλλει στο Κοινοβούλιο. Μέσα σε αυτή έχει ένα πολύ συγκεκριμένο και πολύ διακριτό κεφάλαιο σε σχέση με τους ελέγχους, τα αποτελέσματά τους και τις περιοχές στις οποίες τους κάνει και υπάρχει και συνεδρίαση, στην οποία όλοι μας μπορούμε να ρωτήσουμε και να μας εξειδικεύσει πολύ περισσότερο σε αυτά. Δεν νομίζω ότι έχει νόημα να ζητάμε να μας υποβάλει εξειδικευμένο σχέδιο για τις βραχυχρόνιες μισθώσεις, μετά να ζητήσουμε ένα για τους ελεύθερους επαγγελματίες, μετά να ζητήσουμε ένα για τις ηλεκτρονικές συναλλαγές, να ζητήσουμε ένα για τα έξοδα και κατά πόσον είναι σωστά ή οτιδήποτε άλλο. Το ελεγκτικό αντικείμενο είναι πολύπλοκο, είναι μεγάλο και γι’ αυτό, συνεπώς, καλό θα είναι να φτάνουμε στο επίπεδο στο οποίο να μπορούμε να κρατήσουμε και τη λογική. Αρχίζει και γίνεται τεχνικό, θέλω να πω κιόλας, από μία μεριά και πέρα.

 Άρα, αποκτούμε καινούργια εργαλεία και νομίζω όλοι μας είμαστε σύμφωνοι σε σχέση με αυτό. Αυτά τα εργαλεία δεν «πνίγουν» την οικονομική δραστηριότητα. Τη θέλουμε την οικονομική δραστηριότητα και ερχόμαστε, φυσικά, να τη φορολογήσουμε ακριβώς όπως πρέπει.

 Τέθηκαν, επίσης, κάποιες τεχνικές ερωτήσεις σε σχέση με τις εξουσιοδοτήσεις. Είναι τεχνικά τα θέματα, πάντοτε, που εξουσιοδοτείται ο διοικητής της ΑΑΔΕ να λύνει, όπως φόρμες, κουτάκια, ημερομηνίες υποβολής κ.λπ.. Είναι πράγματα τα οποία είναι μέσα στο πλαίσιο των αρμοδιοτήτων του και δεν υπάρχει κανένα θέμα. Όπως, επίσης, ζητήματα προσωπικών δεδομένων δεν υπάρχουν, διότι έχουν γίνουν οι κατάλληλες διαβουλεύσεις και ερχόμαστε να βάλουμε μέσα και αυτά τα ζητήματα.

Αναφέρθηκε, επίσης, ένα θέμα για δεύτερη φορά, γι’ αυτό και θα το απαντήσω τώρα– κακώς δεν το απάντησα την πρώτη φορά, γι’ αυτό, ενδεχομένως, αναφέρθηκε και πάλι- σε σχέση με τα πρόστιμα στην περίπτωση που δεν ανταποκριθούν στο εξάμηνο που αναφέρεται. Εδώ μιλάμε για υποχρεώσεις της φορολογικής διοίκησης σε σχέση με τις άλλες φορολογικές διοικήσεις που κάνουν αιτήματα συνδρομής κ.λπ.. Δεν έχει κανένα νόημα να βάλουμε πρόστιμα στη φορολογική διοίκηση την ελληνική εμείς, επειδή άργησε να απαντήσει, εν πάση περιπτώσει, σε άλλες φορολογικές διοικήσεις. Προφανώς, ο νόμος θέτει το πλαίσιο ώστε να τηρούνται αυτές οι υποχρεώσεις, αλλά σε γενικές γραμμές, δεν νομίζω ότι πρέπει να αρχίσουμε να βάζουμε τέτοιου είδους πρόστιμα.

Υπήρξε μια ερώτηση σε σχέση με τα εμβάσματα προς το εξωτερικό. Εδώ η διοίκηση της ΑΑΔΕ έχει όλες τις δυνατότητες να λαμβάνει στοιχεία. Λαμβάνει στοιχεία από το τραπεζικό σύστημα και έχω την αίσθηση ότι λαμβάνει και τα στοιχεία και από τις εταιρείες μεταφοράς αυτών των χρημάτων. Έχει, πάντως, το πλήρες νομικό της οπλοστάσιο, ώστε να παίρνει στοιχεία από τρίτους - μπορεί να το κάνει - και προφανώς, αυτά τα ενσωματώνει σε ένα σύστημα ανάλυσης κινδύνου για να κάνει στοχευμένους ελέγχους. Αυτά τα χρήματα μπορεί να είναι και από το εξωτερικό και προφανώς, μετά από έλεγχο μόνο μπορείς να αποφανθείς αν έχουν φορολογηθεί ή όχι ή αν έπρεπε να έχουν φορολογηθεί ή όχι.

Συνεπώς, χαίρομαι κλείνοντας, που βλέπουμε τα θετικά σημεία αυτού του νομοσχεδίου. Αυτό το νομοσχέδιο εμπλουτίζει τις δυνατότητες που έχουμε για να πετύχουμε τον σκοπό μας. Χαίρομαι, επίσης, που από όλες τις μεριές, ο σκοπός της αντιμετώπισης της φοροδιαφυγής είναι κοινός. Έτσι πρέπει να συνεχίσουμε. Παρακαλώ αυτό που το λέτε σωστά ρητορικά, να το δούμε και κατά την ψήφιση του νομοσχεδίου στην Ολομέλεια, τη Δευτέρα.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Ευχαριστούμε και εμείς κύριε Υφυπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου».

 Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε τις θέσεις των κομμάτων επί της αρχής.

Ο Εισηγητής της Πλειοψηφίας, κ. Κοτρωνιάς, έχει ψηφίσει υπέρ.

Ο Εισηγητής της Μειοψηφίας, κ. Μαμουλάκης, επιφυλάχθηκε.

Ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ », κ. Κουκουλόπουλος, έχει ψηφίσει υπέρ.

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Κομνηνάκα, επιφυλάχθηκε.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Φωτόπουλος, επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Βορρύλας, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», επιφυλάχθηκε και

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας, επιφυλάχθηκε.

 Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 35 του σχεδίου νόμου;

**ΠΟΛΛΟΙ ΒΟΥΛΕΥΤΕΣ :** Δεκτά, δεκτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τα άρθρα 1 έως 35 του σχεδίου νόμου γίνονται δεκτά, ως έχουν κατά πλειοψηφία.

Ερωτάται η Επιτροπή : Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ :** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ :** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεκτό κατά πλειοψηφία. Συνεπώς, κυρίες και κύριοι συνάδελφοι, το σχέδιο νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μπαραλιάκος Ξενοφών (Φώντας), Πασχαλίδης Ιωάννης, Σαλμάς Μάριος, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Τζανακόπουλος Δημήτριος, Φερχάτ Οζγκιούρ, Αποστολάκη Ελένη-Μαρία (Μιλένα), Γερουλάνος Παύλος, Σταρακά Χριστίνα, Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Χαλκιάς Αθανάσιος, Φωτόπουλος Στυλιανός, Καζαμίας Αλέξανδρος και Χουρδάκης Μιχαήλ.

Τέλος και περί ώρα 11.45΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**